url: =Indonesia gamsung ah kum 2 bekbek aphapan pasalno khatin nikhatin za tawn 40 teep, Coffee zong dawn :: ZOMI DAILY\nposted on 16 August 2018 at 5:53 pm Lomkholna: Indonesia, News, Sawltak, World\nIndonesia gamsung ah kum 2 bekbek aphapan pasalno khatin nikhatin Cigarette za tawn 40 bang teepden cih thuthang kiza a, lamdang kisa mahmah hi. Tua naupangno pen za ateep banah Coffee zong duhmahmah cisawnsawn hi.\nHih thupiang pen Indonesia, Sukabumi khuasung ah thupiang ahihi. Naupangno ii anupen Market ah vanzuak khat ahihi. Atapa pen vanzuak in apai ciangin zuithei zelzel a, asaigeinai ah akipai zatum te teeptheizel in, tuapanin zateep akipan cihi.\nIndonesia Local Media te genkhiatna ah tua naupangno in tuabangin za ateepgawp pen khanih valkhinta ci uhhi. Anu inzong atapa pen zateep zongsang khinta ahih manin, nisim in zateepding kaleisak kulden cihi. Zateepding ki leisak keileh hehgawp, kitomgawp thei cisawnsawn hi.\nTua naupangno in za ateep ciangin akumtawh kituaklo in Coffee zong dawnkawmnuam cisawnsawn hi. Alupma inzong za tawnnih bang ateep khitciangin ihmutheipan cimawk hi. Coffee zong Caffeine tampi kihel ahih manin naupang adingin hoihhetlo hi.\nHih naupangno ii apa zong zateep khatmah hi a, ahi zongin atapa zahinzong za teeplo hi. Khatvei sunsun nasepna ah ateepzeuh cihbangbek hi in, tuabangin ateepden hilo hi.\nTua ahih manin atapa uhpen zateep akikheltheih nadingin asawtlo in Rehabilitation Center ah puakding geelna neikhin uh a, tuamun ah zateep khawlsakthei, ngawlsak theiding in lamen uhhi.\nVideo: The boy, identified as Rap, was said to have picked up the dangerous habit after picking up cigarette butts off the street. When denied cigarettes, he threw tantrums until his parents eventually gave in. He’s been puffing for about a month and a half now, local media reported\nIndonesia gamsung ah zateep tammahmah in, zateep bekbek mi 60 Million Smokers bang phading kiciliang hi. Tuahang in leitung ah zateep atampenpen gamkhat inzong ki ciamtehpah hi.\nHihbangin zateep atamluatna pen Cigarette tawmmanlua in, mizawng daipaam te nangawn in zateep leizo, teepzo uh ahih manin naupangno nangawn in za ateep uh ahihi ci’n zateep hoih asalo akhamcip Anti-tobacco Activist khatin genkhia hi.\nUniversity of Indonesia paninzong zateep tawh kisai in hoihtak kancianna kinei a, adiakdiak in naupangno zateep tepen akhuak susia mahmah, apumpizong zawngkhalsak hi ci’n pulakkhia uhhi.\nMore: Zatep meikhu gimnam pen anu gilsung aom naungek te’n thuaklah mahmah\nHih naupangno ii zateep pen leitung Media te’n lamdangsa in apulak ngeingai uh ahihi. Zogam ahzong naupangno zateep, zudawn, sahdah, kunza, kunpong, khaini azang tammahmah khading hi. Tuabangte hoihlo hi cih naupangte’n atheihcian nadingin thuhilhna Awareness Program tampipi aki neihzawhding lunggulhhuai mahmah hi. Sawltak #zomidaily\nPrevious: Vondeih Kep Ding – 149 (Dimno’ Pa)\nNext: Kuala Lumpur khuasung ah ataisimsawm Bus khatin mawtaw 8 phukha, mi 4 liam\nZum Ken It Ngam Lel In ~ Hau Za Cin


timestamp: atn

url: =Cidamna (Thupha Daitui) « Nikonghong\nHome » Cidamna » Cidamna (Thupha Daitui)\nTB Natna: Kawl ngam sungah TB natna sia, kum 2011 surgahasee. see 4 in khanghi,ci hi.Tu laitak, a kibawl TB natna vei sia, 140,000 pha a, ahizong, a kibawl vet ngawl sia, 100 sungpan 60 (60%) bang om tu hi, ci hi. Bek domngawlin, 100 sung pan 4.2 (4.2%) bang peuma sia, TB za thathongte taw dam zo nawnngawl hi, ci hi. Khuano sung sang khuapi sungah TB natna tamzaw hi ci hi.\nTua ahiciang, kidop huai hi. TB natna nga tu na kimuangmaw thaa le zong, TB zato ma ah, a phatakin kilak in-a, a zatangte zong, a hun maan tatakin ne in.\nDanh-da-lon (Maringa Oleizera) kici a, a tee sungah Vitamin A , B1 , B2, Niacin. C, Calcium le a thupibel in, Amino Acid (sadat) lam mama om hi.India le in. danh-da-lon antui haipui khat sia, aksa 100gm (tikel 6.2) taw, ahibuale khuinoai hai 2 le lang taw, a phatna kikim hi ci hi.\nTui so vasil sungah, danh-da-lon tee khut phaam khat lhaasuk tu a, minute 5 bang koi tu a, a beal sitna siinh tu a, tuazawk ciang, suanh in, khingsak tu hi. Tua sungah. cii, nga-yoke-kaung, tampaza tui tavvrrf le a ngim namtuisak tu anvui khat pawpo sawsuk tu hi. Tasia nisimin hawpleang, tha phasak, chitawmie chi omsak, tuapsung nate phatuamsak, awmciak sunghu thaaisak, naaktui lohgtawl nate thaaisak, numei niin tawmte niin tam suak sak hi. Pasal ta nei thei ngawlte zong, ta nei theina lungno khangsak hi.\nA sungah Calcium om ahikom, nau noai pia numeke atu pha hi. Ngilthol te, zun tawmte le nauta natna nei te, an da ngawl a, luaksuakte, dula neite atu pha hi.Mittang atu zong pha hi. Ngaisutna zong thiangsak hi.\nDanh-da-lon ih huan ciang, a min niknek lei le, a sunga thaphatna teng lal hi.\nRef: HERBAL CURE\nNumeite le Coffee: Numei kum 18-44 a phate sia. ni khat in coffee ahibale calfiene kihel tuite maanmaan (regularly) a hawpte sungah, numei hormone om daan kikheal hi. A niin maan ngawl hi. Ni khatin hai 4 bang a hawpte sungah, a tuibuu sungpan, a tui pusua hun maan nawn ngawl hi.\nHeaktu: YSBC Men Fellowshipte vawt Thupha Daitui (Vol. 6: No. 2, February 5, 2012) pan a kila kik hi.\nBy thawngno in Cidamna on April 5, 2012 .\n← America le Socialism\tAung San Sukyi le Kyin Nyut →


url: =Tulai Buaina Atuamtek - Zomi Dinmun & 2014 Census\nLeitungah mihingte ahunzui-in gamvai, minamvai, biaknavai le mimalvai cihte ah buaina omthei zelzel hi. Tua sungah Zomite' buaina le Kawlgamsung buaina, Thailand le gamtuamtuam buainate i-ettak ciangin, ngaihsutna lungtangte hong sukha thu pawlkhat hangin, hih lai hongkhak ing.\nAbeisa kumtampi sungah galkap' ukcipna tawh Kawlgam kikalsuan toto himah leh, tutadih in Democracy lampi khat kisialkhin ahihna hangin, masuan anei tulaitak kumpite in 2015 election ah mipi mitsuatna lunggulh uh ahih manin, U Thein Sein le thuneite' thusiamna tawh kawlgam sung thongkiami (Prisoners) 13,274 vilvel suahtakna pia giap uhi. Tua banah thahlup dinga kimante khantawn thong, khantawn thongkia dingte le kum 40 val kia dingte kum 40 ah khiapsak in, mipite' haksatna nakpitak in hong huhna uh kimukhia thei hi. (Source: Bangkokpost)\nDaw Aung San Suu Kyi Buaina:\nLeitungbup in pakta in Doctorate Degree bekbek 35 bang hong piaksak uh Daw Suu pen 2015 election ah President ngahnuam in, Ui meikang abat laitak ahihi. Tua munah President angah theih nadingin, 2008 Constitution pawlkhat puahphat ding kisam a, tua adingin, buai mahmah hi.\nThailand gamsung Buaina:\nLeitungbup in maingat a, ilunglut Thailand gamzong tulaitak in nakpitak in abuai laitak uh ahihi. Prime Minister nu in, Asanggampa suahtaksak sawm miau ahih manin, alungkimlo Thai gammite zong Ui meikang mah bangin ki pei valval uhi. Bangkok khuapi sung leh amunmun panin, gamlum mahmah uh a, sihna dongah thusia lasia kisuah ziahziah uh ahihna kimu khia hi.\nMite vandawn ah lengin Khapi le aksi tung nangawn ah akah laitak un, ei Zomite pen minamvai in ei tapkual ah ibuai mahmah hi. Hunkhat lai-in, Dr. Vum Khua Hau le Dr. Vum Son cihte pawlin Zomi a itna uh Laibu thupi nono in nabawlkhia uh a, Zomi le Zogam adingin ahih theih tawp in na sem uhi. Amau pen Siyin kici Sihzang kual sunga piang Zomi ahi uhi. Zomi sungah makai dinmun alazo mi thupite ahi uhi. Zomi a it taktak dinga kilawm pen Sihzang (Siyin) kual sunga om mipawlte ihihi. Tua ahih manin, Zomi ihihna pen Sihzang khawngtawh ilaih loh ding kisam hi.\nNgeina, khanggui, pau le ham, sisan le satak kibang gigu Pu Zo sung pan khangsawnte mihing ihihna tawh Zomi ci-a minam minpua sungah Zo cih bangin tuam dindin ding hinawnlo hi. Tuhun pen Zomi sungah tuibang iluankhop hunta hi. Khangtangthu te sut ding akisap banah tulai Kawlgamsung minamvai ah akisam mahmah ei Zosuan sunga pau le ham, ngeina kibangteng pen Zomi ah kigawm khawm in tuibang iluankhop hunta hi. Namdangte vandawn ah leng teuteu ta uh a, ei Zomite pen munmin, khuamin, behmin le namneu lungsim tawh tapkual buai ah buai in, Ui meikang ibat laitak ahihi.\n2014 Census ah Zomi tawh idinkhop ding thupi a, gamsung minam nasem tenzong kumpi' tungah amanlang thei penin, thu le la kisambang na sepsuah dinguh zong iki tawsawn hi. Takkheh Zomi!\nTakkheh 2014 ah Zomi!


url: =17.11.2014 Tuni leitung thuthang te :: ZOMI DAILY\nposted on 17 November 2014 at 10:37 am Lomkholna: CinNgaih, News, World\nIS TE IN MI NGAWNG TAN SAK LEULEU\nIS te in Syria galkap te leh U.S gam Mi Syria gam a huhna pia Peter Kassig ngawng tan sak uhhi.Hih mi 12 te muh thei ding inSundayni in internet ah video in koih uhhi.Maituan sa a om khat in amaute ngawng atan sak ma in Obama theih ding in thu gen a,Koh te in Bashar galkap te that uh a, zing in U.S gal kap te ka that ding uhhi.Pasian in anunung leh atawpna Crusade do ding in hong phal hi ci in gen hi.Hih lak ah athat uh Peter Kassig pen nung kum in Syria gam pan athat uh hi in,Iraq gam a U.S gal do in om ngei hi.Peter Kassig pen Muslim biak na a lut sak in, ahih hang asih leh sih loh thu kician in kithei taktak nai lo hi.\nUkrain kumpi lang do te huhna piakna hang in nitumna gam te ii khaktanna neihna pen Russia te ading in sukha mahmah hi ci in G.20 thukikupna ah Obama in gen hi.Tua ban ah nitumna gam te in akisap leh kidona khawl thei na ding in Russia President Putin zong aki hel dong sepkhawm ding in zawm ding ci in gen hi.Ukrian kumpi te in Russia deih thau tawi te gamtat na te do kik ding in kipan uhhi.\nIS TE MI NGAWNG TANSAK PA LIAM\nBritish Daily Mail ii gen na ah nung kal a,Iraq gam sak lam a thu kikupna neih sim na mun U.S te in vanlam pan a kapna hang in mi ngawng tansak Jahadish John liam ci hi.Hih van lam pan in kap na ah galkap mang 10 si in, mi 40 liam cihi.John pen liam hi ci in khua tual mi nurse khat in gen hi.Tua ban ah apwl makai pi uh ahi Abukar Al-Baghadi zong liam hi ci in kigen hi.\nBOMB PUAK KHAM\nNov.16 ni n Afghanistan gam Kabul khua pi ah Afghan lawmaker te tuan na mawtaw sihpih bomb tawh sim na hang in mi 3 si in,mi 22 liam hi.Hih bomb tawh simna pen numei MP ahi Barazai ngiin in puakkham sak ahih hang PM nu pen si lo in, tawn liamna ngah hi.Barakzai pen numei te a diung in suaktakna nasem khat hi.Afghannist kumpi langdo te in kumpina sem numei te te sim thei zel uhhi.\nG.20 AH UTHEIN SEIN\nKawlgam kumpi UThei Sein in Augstralia gam Bribanes khuapi ah Nov.15 ni akipan G.20 thukikupna ah akhatvei na ding in kah thei in thukikup pih hi.Athu sung te in Asean gam in mi awm 609 om in nek leh dawm zong na van lei vanzuakna bawlna mun pi hong hi ta in,mun tuam tek pan a van bawlkhiat man pen US$2.5 trilion om in,maikum ah gamtek pan sep khiat na ding ding ah khan to ding cih G.20 thukikup khen(1)na leitung ah sep leh bawl sum lehpaii zong na lamsang na te kikupna ah gen hi.Tua ban ah Khangno te nathak bawk khia te ahih theih na ding in panpih un cih thu zong kuppih hi.\nRef:7day daily,j.online news,afp,aljazeera,voa.\nPrevious: Zawnna, Ngauna ihcih in bang a hihiam?\nNext: Huhna leh ngahding bekbek lam-en niloh ding maw? ~ Pau Khat Suan\nZAM Thupuak :: 01 May 2016\nZomi Innkuan Khawmpi kamuhna\nLungdam kohna: UNHCR Lifetime Achievement Award 2014\nYangon River sungteng ataiding “Yangon Water Bus” ki zangthei tading


url: =Cidamna ding ''Khansauna Thusim" cih Oudio(Full Version). Siama Cherry Lamno. - Laibu Saal\nHome > Pilna Thu > Cidamna ding ''Khansauna Thusim" cih Oudio(Full Version). Siama Cherry Lamno.\nCidamna ding ''Khansauna Thusim" cih Oudio(Full Version). Siama Cherry Lamno.\n"Khansauna Thusim'' cih oudio youtube pan ngaihna.\nSiama Cherry Lamno@Niang Lamh Vung Pianna, Sangkahna leh Siamsinna te atom in :\nSiama Cherry Lamno@Niang Lamh Vung in ibiak Pasian a it man leh Zopau, zolai atel khempeuh ading deihsak luatna tawh anuai a bangin Audio CD 21,000 a mawkna in hawm khia khin hi.\n2011 November - Vol- I Khui 3,000\n2012 March - Vol - 2 Khui 3,000\n2012 August - Vol -3 khui 3,000\n2012 December -Vol - 1+2 khui 3,000\n2013 June - Vol Vol 1+2+3 khui 3,000\nSiama Cherry Lamno pen Hongnusia sa Sia Awn Za Tuang leh nu Thaang Khan Cing te sungpan piang hi. 2008 kum Kalay, 2010 kum Yangon, 2011 kum Changmai,Thailand, 2012 kum Yangon ah cidamna tawh kisai sang leh tentan(Training) tuamtuam kah hi. Sang kah kawmkawm in Myanmar Union Health Ministries Director Dr. Nant Htwe lay makaihna tawh tentan piak leh cina’te bawl thuah hi.\nAhawmsa CD oudio a ngai kha khem peuh leh agal zak pawl khat in laibu in ahong bawl ding deihna leh lunggulhna tawh huhna angetbeh dungzui in "Khansauna Thusim" cih 2014 sung ahongbawl khia ahihi.\nTua laibu sung ah akihel thulu pawl khat in;\n''Khansauna Thusim'' cih laibu cover.\nTha apiangsak Nek leh Dawn\nKhut leh khe Tatkhiatna (Exercise)\nAsiang tho Tui (Water)\nNi’ taang (Sunlight)\nPumpi kidek kdamnana (Temperance)\nHuih siangtho (Air)\nPumpi leh Kha tawlngakna (Rest)\nPasian Upna leh Muanna (Trust in God)\nTheihhuai Thu tuamtuam\nZogam Za Tui\nKidek kidam cihte hi .\nHih laibu pen Zo-sumbuuk omna Gam tuamtuam omna ah kilei thei, kingah thei ding hi. Thapia tek ni.\nSiama Cherry Lamno\nCell: 9594 00308209\nPhone: 070 50356, 094 7175 005\n(Zomi sung ah a et teh taak numei pil mahmah khatin ka mu aa, thupi ka sa mahmah hi. Ih Gam leh i Minam ading in i pilna, i siamna, neihsa lamsa te siit lo in i Minam ading in i hih theih zahzah siit lo in hanciam in sem ni cih' iki thapia hi. Mihing te'n icidam nading ihanciamna te pen Pasian lungkimna ahihi. Pasian bawlsa i pumpi cidam nang hanciam in, abawlsa sing kunglopa te kepna in Pasian deihna ahihi. Cinpu Zomi.)\nSource : Zomi mail groups, Youtube, PTV Suumpy.\nCidamna Mimal Taangthu Piankhiatna Pilna Thu\nItem Reviewed: Cidamna ding ''Khansauna Thusim" cih Oudio(Full Version). Siama Cherry Lamno. Description: Rating: 5 Reviewed By: Cinpu Zomi


url: =Gensiat siam mi kisam den hi ~ Hau Za Cin :: ZOMI DAILY\nposted on 9 February 2015 at 9:45 pm Lomkholna: Article, Hauzacin\nGensiat siam mi tampi om khollo hi. Gensia ut pongpong bel mi tam lel hi. Gensiatna gen ngam khempeuh gensiat siam hetlo leuleu hi. Gensiat ding a thei den a om mah bangin gensiat ding a thei kikeuhlo mi zong om leuleu hi. Gensiatna bekbek a nuntakpih hih ding lah hoih kei e, gensiat ding zong a mu ngeilo limlim mi hih ding zong hoih tuan kei e. Gensiat ding a om ciang a gen ngamte hangsan bek hilo in a pil hi a, gensiat ding thei napi, gensia leh hoihna piang ding hinapi gensia ngamlote lah a dawilok leh a sem ngamlo hi zel e.\nA taktakin bel thu khat peuh ah gensiat ding a siam mahmah mi, phat ding ahih leh zong phatna ding a hoih mahmah a thei mi kisam den hi. Tua bang mite mipil hi a, miciim hi in, zahtakhuai a, ettehhuai in tampi neihhuai hi. Tua bang mi tampi neih ding kisam hi hang. Amau nasep ‘ne-da-lo’ hi (neulo, thuneulo hi).\nVai khat peuhpeuh a tangtunna dingin a mukhol (dreamer) a om kul a, a semkhia ngam (realist) a om kul a, a gensia ngam (critic) zong a om kul hamtang hi. A mukhol mi in ngaihsutna seksol nono leh nuihzakhuai pipi hong genkhia in a piangtheilo ding leh a om ngei nailo vive ahi nuam diak hi. A ngaihsutna te hi bialbual tawh kibangin a kipatna ding, a lai ding, a tawpna ding cih zong gen theihloh tawh kibang hi.\nA semkhia dingte in tua bang ngaihsutna lamdang nono kawm lak pan koi teng hoih, koi teng kizang thei ding, koi teng pan kipan ding cih tengkhia siam a, sepna zong kipan pah hi. A gensia siamte in a mangmatpa mangmat pan a leh gen hihetlo in ngaihsutna tuam leh a lehlam pan a etna khawng tawh nawkgawp in phu gawp a, lawhcing hileh bangci ding, lawhsam hileh bangci ding cih bangin ciik tak in dong sensen hi. Tua in mangmanpa (dreamer) pen a ngaihsutna khuak sa sak semsem hi. Ahi zongin tua khuak sa sitset kawm pan a hoihzaw ngaihsutna thak a lamdang nono hong pusuak hi.\nGensiat siamte in lungsim a ngaihsut ziau pen sepkhiat a hih tuan kei leh a khiatna omlo hi ci uh hi. Vantung pan suk et bangin mite ngaihsutna khempeuh muhsak thei uh a, a neng a tawng in sit gawp pah hi. A ngaihsunte adingin zakdah huai, luvaih huai, heh huai in gimhuai sak mahmah taleh a hoihzaw ding ngaihsutna lam ah tonpih in a hoih leh hoihlo ding buhtang leh buhvai bangin khaihsiangsak hi. A kideihlo pen leh a phun hat penin a kingaihsun gensiat siampen in a kisam pen a hoih a piangsak ngaihsutna na hikik zel hi.\nGensiat na sawm leh hih thute limtak ngaihsun masa in:\n1. Mite in hih bangte kisam takpi hiam? cih dong hamtang in. Piangthei ding, hithei ding cih a ngaihsun a mangmat khat in a upmawh pen bingphut gawp dingin kithawi pah thei hi. A sem siamte in zong sem peuh leng piang ding hi ciin ngaihsun kician mello in kipan buatbuat thei hi. Ahi zongin a gensia siam mi in hih bang ngaihsutna pen bangci sep leng bangteng kisam ding, bangteng sia ding, bangteng hoih ding, bang teng piang ding, piang takpi hileh mite in a kisap uh a hu takpi diam, a mawknapi leh sum leh pai leh tha leh ngal mawk beina a suak ding hiam ciin ngaihsun detdet in a ngaihsutna te deu hetlo in hangsan takin pulak khia ngam hi.\nHoih mahmah ding hita leh a sem dingte in a deihtakpi ding hiam. A zeek dingte in a zeek nuam takpi ding hiam. Thugen ding hileh a gen dingte in a gen nuam takpi ding hiam ciin a ngaihsutsak ding hi. Thuhoih mahmah tampi a hoihna hang bek tawh gen khit kisam tuanlo hi. Van hoih khempeuh zong kisam lo thei hi.\n2. A zang dingte in a kisam takpi uh hiam? cih zong ngaihsut ding ahi hi. Thu khat kigen ding hileh a za dingte in a phattuampih ding hiam? A za dingte in a za nuam takpi ding hiam? A thei dingtein a thei nuamtakpi ding hiam cihte a kipulak ma in ciktak in ngaihsut masak khit ding ahi hi. Van bawlna ah hi in, thu leh la ah hi in, nasepna khat peuh ah hitaleh a zang ding, a zeekte deihna zong thupi a thuneu koihsak theih hilo hi. Tua manin gensiat siamte in limtakin a ngaihsut sak khit ciangin a genkhiat uh pen a tamzaw ah phatuam mahmah hi.\nTua ahih manin a phunphun, a gengen, a lehpanpan, mite a kan-kuat den cihte pen a hoihna tampi tak mah om hi. A thukimpih khinlote ngaihsutzia ding hong musak in, muhna thak, ngaihsutdan thak hong lak hi. Thuneu in ngaihsut ding hilo a, hehna in zong neih ding hilo hi. Hong engbawlna, hong enkona leh hong bawlsiatna zong hikhinlo hi; a hoihzaw ding ngaihsutna leh nasepziate a piangsak ding thu leh la zong hithei hi. Tua manin gensiat a siam mahmah mi koi mun peuh ah kisam den hi.\nMite gennop loh teng mite pulak noploh teng, mite zumpih leh mite gen ngamloh teng hong phuangkhia, suakta taka hong kikumsak thei gensiatna gen siamte bang nakpi takin thupi in pahtakhuai hi. Tua ahih manin ut in ut takei lecin hun sim in tua bang ngaihsutna nam tuamtuam na neihding leh gensiat dan ding na theih, na ngaihsut a kul hun om hamtang ding hi.\nTua bang hun ciangin – a phatuam diam, a kizang thei diam, a meetpih diam, a piangsak takpi diam, a hoihlam in a piang diam a sia lam in a piangzaw diam cihte khinkhai dimdiam in kidek hetlo, kidaam hetlo in genkhia, pulak, phuangzak ngam lel in. A nek hak mahmah hangin zatui kha bangin damna ding hithei a, a khum mahmah hangin sihna ding gutui zong hithei hi. Tua manin a hoihzaw ding a lamlak thei gensiatna a zangthei leh a gensia ngam, a gensia siam mi tampi Zomi bek hilo leitung mite in tampi i kisam hi.\nZomi te diakdiak in i kisin, i limzat semsem ding leh i zatngam semsem ding kisam hi. A puksak leh a kaisuk lam hilo in a lamto leh a phongto, a laamsang lama gensia ngam mi kisam deuhdeuh hi hang. Minam khangto dingte in gal tawh a kipelh ding hilo a, a galte a zawh ding ahi hi. Tua bang gal zawhna dingin hih bang mite kisam pha diak hi. Hau Za Cin\nPrevious: Second Hand\nNext: ZAM zum ah


url: =Tuucing vs Siampi :: ZOMI DAILY\nposted on 23 February 2016 at 5:27 pm Lomkholna: News, SuanghDal, Zomi\nTuucing le Siampi kibang lo hi. Tuhun ah siampi om nawn lo hi. Jesuh bek Siampi hi khin zo a, a bilbelin Thuciam lui’ gen siampi nasep tawh kisai-in thu-um mi khat ciat pen tuhun ah siampi za ngah a hi hi. Khangluite in simbeng zong kim citciat tangzang kiguang a cih mah bangin, thu-ummite lak panin tangzang kiguan in Tuute ahong cing ding kisam a, tua banga tavuan ih guat tuamte Tuucing ahi hi.\nThuciam thak hun (new dispensational) hun sungah Siampi cih kammal zat ding hi nawn lo zawin Tuucing cih kammal kizang ta hi. Tuamah zong Protestant te ii ih paikhiat pih RC tawh kilamdanna (distinctive) khat ahi hi. Siampi nasep tawh kisai diakah tuucing te in a sep ding sacrament pen tuiphumna le nekkhawm piakna ahi hi. Pasian’ kammal hilhna le tua tawh makaihna cihte zong ahi hi. Siampi (Priest) cih ding hi lozaw in Tuucing (Shepherd or Pastor) cih ding hi zaw hi. Siampi daan in na ngaihsut lai leh na thuhilhna pen Thuciam lui pan in Thuciam Thak ah suak khia zo lo dinga, Thuciam thak panin Thuciam lui ah a ciah kikkik na hi lel dinga, na tuute lam maan ah na kha zo kei zaw ding hi.\nMihingte pen tuucing ki-ut lo a, siampi ki-ut zaw ahih manin, siampi suak nuam lungsim pawlpi mite sungah hong piang dinga, kiliatsakna le tutphah kituhna piang ding hi. A taktak in ci lehang Jesuh pen Siampi nunung in ih up ih saan leh siampi ih ut nading thu a om nawn lo hi. Tua siampi za teng mah tawh a kidiah nop man vua Judah biakna makaite in Jesuh a na that uh ahi hi. Siampi hun hi nawn loin tuucin hun hi zaw hi. A kisam siampi nasep ding khempeuh Jesuh in man khin a, thu-ummite teng Pasian’ kammal tawh ih kicin ih kikep ding hi bek hi.\nSiampi thunget cih hi lozawin, Tuucing pa’ thungetna (Pastoral Prayer) cih ding hi zaw hi. Siampi cih kammal le Tuucing cih kammal in kilamdanna lianpi nei hi. Siampi cih kammal ih zat ding ih khel theih het keileh zong Siampi cih kammal le Tuucing cih kammal kikal ah kilamdanna lianpi piang khin zo cih ih phawk den ding thupi veve ding hi. Leitung kiu-li pana a phualphual-a pawlpi (local church) te ii tuucing Church Pastor te a lianzaw a neu zaw om loin Pasian’ mai-ah a za (office) uh a kibang ahi hi.\nPilna, ciimna, sinna, theihna, hauhna, hatna, pawlpi mi tam nei zaw cihte tawh kisai ah kikim sitsetna om lo beka, ahi zongin Emmanuel Tuiphum Pawlpi kem tuucing pa le Paniel Pawlpi kem tuucing pa, Tahan Tuiphum Pawlpi kem tuucing pa le Mercy Tuiphum Pawlpi kem tuucing pa, Leipi Tuiphum Pawlpi kem tuucing pa le Sakhanzi Pawlpi kem tuucing pa a za (office) uh a kibang hi a, a neuzaw a lianzaw om lo hi. Pawlpi khat sunga a dawldawl a om pastors te thu bel hiah ih kikum man kei ding hi.\nPrevious: London ah Zomi Nam Ni 2016\nNext: Lawm ~ Dimno’ Pa


url: =Ka muhpak US Gamthu pawlkhat (24) ~ Awn Za Pau :: ZOMI DAILY\nposted on 21 October 2015 at 8:00 am Lomkholna: Article, Awnzapau, Theihhuai\nPublic School Kici Government School\nKawlgamah kumpi in private school hon ding phalna pia mahmah lo ahih manin, sang naupang akici khempeuhte in kumpi sang ah kikah tek hi. Hih lam leuleu ciangin atung aa ih gensa mah bangin sangsap kullo, lamsap kul lo, sunsiah puak kullo in school bus te tawh a ciah a kuan a kipuak a kidawn tangtang uh ahihi. Tua ahih manin mi zawng dai paam a tam zaw Public School kici kumpi sangah kikah tangtang hi. Tua lai ah a tam zaw mivom leh Hispanic kici Spain/Mexican minam leh a dang midang tuamtuam kihelna sang ahihi.\nEi mite zong Public School bek mahah kikah sak zo aa, ih tu ih tate pen mikang gam aa om ih hih hangin, mivom nam vive tawh ut leh ut ta kei leh a kikhawl ding hi ta hi. Tua hi aa a tam zaw pen mi vomte tung pan pilna siamna lungsim ginat picinna kingah khollo zaw ahih manin, sangkahna munte zong amun a mual ih teel siam ding zong kisam pha mahmah hi.\nA hau zaw diak a nei zaw diakte private sang tampi om aa tua mun ah Pre-primary School aa kipan tan 12 dong sum tampi tak bei in sang kahsak uhhi. Tua munte ah mikang vive kitam muh in, mivom akipan mi nam dangte tawm mahmah uhhi. Ko omna Tulsa khua bilbel ah mivom tawmna mun hi aa Zomite sangkahna Jenks Public School te bangah mivom a om lo zah dongin tawm mahmah kik bilbel leuleu hi.\nIh pulaak den zelzel sa mah bangin Mikangte pen naupang pantah dan siam mahmah uh a, ei lam a Moco ih cih Pre – Kindergarten akah uh ciangin, ni khat ni nih a kah khit nak uh leh a sangkah ding uh lawp thei mahmah uhhi. US ah Moco kahte na leng zingsang nai 8:00 in kipansak pah a hih manin, innah a nunung pen zingsang nai 7:00 a, a thawh uh kul hi. Nai 7:30AM ah inn pan a tai khiat uh kul hi.\nNaupangte pen a ihmut a cim nadingin, a nunung pen nitak nai 9:00PM peuhmah in lupsak kul hi. Ei kiang bang a zingsang nai 9:00AM a sangkah pan hi lo in, a neu lim takin a gambup khantohna ding a pattah dan mahmah zong thupi mahmah cih ding ahihi. (azom omlai hi…) Agelh: Awn Za Pau\nPrevious: Tutung kiteelna ah Zomi Party pomkimzo samlo dingmaw ZOMI\nNext: Tulaai Leitung Thuthang Tuamtuam Updates October 20, 2015


url: =Ehsazian Taih Kul Nawn Ngawl ~ Thu Tatuam (Siyin News)\nEhsazian Taih Kul Nawn Ngawl\nTuesday, September 20, 2016 Kawl Ngam Thu 1 comment\nSeptember 19,2016 ni House of Representatives (Pyidaungsu Hluttaw) thu kikupna sungah Ehsazian taw kisai vai thiang sak ahikom, mailamsang ehsazian vai taw buai kul nawn ngawl tu hi.\nAmasa in House of Nationalities (Amyotha Hluttaw) pan thukimsa hi in, House of Representatives (Pyidaungsu Hluttaw) pan thukimna neithua kik ahikom, akipsuak tu hi zo hi.\nHi thutaw kisai in, 2016 June tha in, ehsazian taw kisai , Amyotha Hluttaw ah thu kisung ahikom kikuptu thu khat hong suak hi.\nibu winda September 22, 2016 at 7:42 PM\nSaya Atas nama IBU WINDA ingin berbagi cerita kepada anda semua bahwa saya yg dulunya cuma seorang TKW di SINGAPURA jadi pembantu rumah tangga yg gajinya tidak mencukupi keluarga di kampun,jadi TKW itu sangat menderita dan di suatu hari saya duduk2 buka internet dan tidak di sengaja saya melihat komentar orang tentan AKI SOLEH dan katanya bisa membantu orang untuk memberikan nomor yg betul betul tembus dan kebetulan juga saya sering pasan nomor di SINGAPURA,akhirnya saya coba untuk menhubungi AKI SOLEH dan ALHAMDULILLAH beliau mau membantu saya untuk memberikan nomor,dan nomor yg di berikan AKI SOLEH 100% tembus (4D) <<< 9428 >>> saya menang togel (763,juta) meman betul2 terbukti tembus dan saya sangat bersyukur berkat bantuan AKI SOLEH kini saya bisa pulang ke INDONESIA untuk buka usaha sendiri,,munkin saya tidak bisa membalas budi baik AKI SOLEH sekali lagi makasih yaa AKI dan bagi teman2 yg menjadi TKW atau TKI seperti saya,bila butuh bantuan hubungi saja AKI SOLEH DI 082-313-336-747- insya ALLAH beliau akan membantu anda.Ini benar benar kisah nyata dari saya seorang TKW trimah kasih banyak atas bantuang nomor togel nya AKI wassalam.\nSaya Atas nama IBU WINDA ingin berbagi cerita kepada anda semua bahwa saya yg dulunya cuma seorang TKW di SINGAPURA jadi pembantu rumah tangga yg gajinya tidak mencukupi keluarga di kampun,jadi TKW itu sangat menderita dan di suatu hari saya duduk2 buka internet dan tidak di sengaja saya melihat komentar orang tentan AKI SOLEH dan katanya bisa membantu orang untuk memberikan nomor yg betul betul tembus dan kebetulan juga saya sering pasan nomor di SINGAPURA,akhirnya saya coba untuk menhubungi AKI SOLEH dan ALHAMDULILLAH beliau mau membantu saya untuk memberikan nomor,dan nomor yg diberikan AKI SOLEH 100% tembus(4D) <<< 9428 >>> saya menang togel (763,juta) meman betul2 terbukti tembus dan saya sangat bersyukur berkat bantuan AKI SOLEH kini saya bisa pulang ke INDONESIA untuk buka usaha sendiri,,munkin saya tidak bisa membalas budi baik AKI SOLEH sekali lagi makasih yaa AKI dan bagi teman2 yg menjadi TKW atau TKI seperti saya,bila butuh bantuan hubungi saja AKI SOLEH DI 082-313-336-747- insya ALLAH beliau akan membantu anda.Ini benar benar kisah nyata dari saya seorang TKW


url: =Laithiangtho Dokna (Hosea 3-4) ~ Thu Tatuam (Siyin News)\nLaithiangtho Dokna (Hosea 3-4)\nWednesday, September 09, 2015 Laithiangtho Dokna No comments\n1. Akua tungah itna lak tu in TOPA in Hosea sawl ziam? a. Numei paktat b. Israelte kung c. Biakinn naseamte 2. Israelte in amilim biakte tungah bang piak tu thanuam ziam? a. Sapitngaa ko b. Olive thau c. Ngim namtui 3. Hoshea '3' sungah Pathian in Israelte sia bangtaw tengat ziam? a. Numei paktat khat b. Tuu vakthap c. Mitsa 4. Hoshea in ngun dangka sawm le nga le mangtaang hum seau sali taw banghi ziam? a. Numeipaktat lei b. Ngan lei natu c. Biakinn naseamte atu 5. Hoshea in akua ii tungah mawna vawt ngawl in hong ngaktan ci ziam? a. Numei paktat kung b. Israelte tung c. Biakinn naseamte 6. Banghun ciang mate in TOPA ii letsong phate saang tu uh ziam? a. A kiitaak uh ciang b. Akisiik kik uh ciang c. mawmai angaa ciang 7. ___ in TOPA sia Pathian in hong saang ngawl hi. a. Moabte b. Mihingte c. Biakinn naseamte 8. TOPA in Hoshea tungah Thiampite le akuate hoi ngawl ci ziam? a. Kumhpi naseamte b. Kamsangte c. Biakinn naseamte 9. Israelte in bang ahi sak thei pathian zong uh ziam? a. Ahau sak thei b. Ta tam nei sak thei c. Cilesa nopna apia thei 10. Bang in amite ii khuaphawkna nguk sak ziam? a. Kiphatsakna b. Daathamna c. Zu 11. Israelte sia bang nganhing bangh in thinpui uh ziam? a. Sahang b. Nguulciik c. Late 12. Israel mite sia ___ ii ngau tawk hi. a. doai b. duhopna c. milimte\nHosea le A Thumaan ngawl Numei\n1TOPA in kei tungah, “Pai kik tan a, a lawmpa taw palngul mawna a vawt numei tungah na itna lak tan. A milimte sapitnga ko pia thanuam in pathian dangte sang maingat kale Israel mite ka it veve bangin tua nu it tu ni hi,” hong ci hi.\n2Tua ahikom tua nu ka lei natu in ngun dangka sawm le nga le mangtaang hum seau sali ka pia hi. 3Khua ngeipi pumpi zuak ngawl le palngul mawna vawt ngawlin kei hong ngakin na om kul tu hi, ama munah ka ci hi; taciang hi hunsung tengin kei zongh in ama ka ngak tu hi. 4Hi bang lian ma in, Israel mite in, kumpi le lampui nei ngawl, sangaw biakpiakna le suangkhuam thiangtho nei ngawl, aisaan natu milim le limte zangh ngawlin hunsau mama sung a nuntak kul tu hi. 5Ahihang Israel mite in amate Pathian TOPA kung le amate kumpi David suan le paal khat ii kung a zot kik tu hun khat tung tu hi. Taciang amate in TOPA kiita tu a, ama ii letsong phate saang tu uh hi.\nTOPA ii Israelte A Mawsiatna\n1Hi ngam sungah a teang mihingte tungah TOPA in mawsiatna khat nei hi. Israel awng, ama pauna ngai vun: “Hi ngam sungah thumaanna hi kale ki itna hi kale om ngawl a, mihingte in kei sia Pathian in hong saang ngawl hi. 2Amate in kamciamte vawt a, paltan hi; leeilot a, tualthat a, nguta in, taciang palngul mawna vawt uh hi. Ngamtat siatna khangto a tualthana khat zawkciang khat om hi. 3Tua ahikom ngam kaangko tu a, ngam sungah nuntakna nei theampo thi tu hi. Nganhing theampo le vacimte le ngasa ngangawn thi tu hi,” ci hi.\nTOPA in Thiampite Mawsiat\n4TOPA in, “Kuama in mihingte mawsiat ahibale, tei heak hen- ka lungkim ngawlna sia noma thiampite tung ahi hi. 5Sun taw zan taw note na khial uh a, kamsangte zongh no sangin pha zaw tuan ngawl hi. Na nu Israel ka susia tu hi. 6Ka mite sia kei hong saang ngawl ahikom a lal hi zo hi. No thiampite in kei nong saan tu nialin ka hilnate nial nu hi, tua ahikom no kong nial a, na tapate ka thiampi tu in ka saang batu hi.\n7“No thiampite tam va-ial a, ka tungah na khial va-ial uh hi, tua ahikom na minphatna uh sia minsiatna ka suak sak tu hi. 8Ka mite khialna tung pan hau na hi uhkom amate khial va-ial le na oai uh hi. 9Tua mihingte daan thuak bangma in na thuak tu uh hi! Siatna na vawt hu in kong liau sak tu a, daan kong pia tu hi. 10Note in sangaw biakpiakna pan, na saan uhte na ne tu uh hi. Ahihang na ngilkial veve tu uh hi. Ta tam nei theina milim pathiante na bia tu uh hi, ahihang ta na nei tuan batu uh hi, banghangziam cile note in pathian dangte nungzui tu in kei kung pan na kilee kik zo uh hi,” ci hi.\nTOPA in Lawki Biakna Puavawk\n11TOPA in, “Zu a lui ahizong, a thak ahizong in ka mite ii khua phawna nguk sak hi! 12Amate in thingbek khat tung pan thu pualaakna ngen hi! Ciangkang khat in amate heak nopte son hi! Amate in kei hong nusia zo uh hi. Pumpi zuak a suak numei khat bangin amate le amate pathian dangte tungah ki aap zo hi. 13Mualliante dawn mun thiangthonate ah amate in sangaw biakpiaknate pia uh a, mualnote tung thingsaang thingboaite nuai ah ngimnamtui hal uh hi, banghangziam cile a lim sia nuam lalawm hi!\n“Tua hu in, na tanute sia pumpi zuakte suak a, na mote in palngul mawna vawt uh hi. 14Hi kale, hi sia hu in amate daan pia ngawl tu khi hi, banghangziam cile noma mama zongh biakinn pumpi zuak numeite taw omkhawm in, amate taw lawki sangaw biakpiaknate na pia khawm uh hi. Paunak khat sungah, ‘Khua ngaisutna nei ngawl mihingte kilalcip sak tu hi,’ a ci bang ahi hi.\n15“No Israelte in kei tungah hong thumaan ngawl hi ka leute Judahte in tabang mawna nei heak tahen. Gilgal ah ahibale Bethaven ah biakpiakna vawt heak vun, tua ahibale tua munah a nungta TOPA min taw kamciam vawt heak vun. 16Israel mite sia laate bangin thinpui hi. Bangbangin ngantatna lopa hing sungah amate tuuno bangin an vaak thei tu khi ziam?\n17Israel mite sia milimte ii ngau tawk hi. Amate lampi tek tawn lel tahen. 18Zu tam mama a neak zawkciang amate pumpi zuakna taw a lung uh kim hi, minphatna saang minsiatna dei zaw uh hi. 19Amate vuipi seam bangin kiseamkeak tu a, a lawki sangaw biaknate hangin amate a mai uh kizum sak tu hi.


url: =Pu Thomas Khanno Facebook pan :: ZOMI DAILY\nPu Thomas Khanno Facebook pan\nposted on 22 April 2020 at 8:48 am Lomkholna: News, Zomi\n1. Pu Pau Lun, Pu Mang Hen Dal leh ulian dangte tawh ka kihona panin Tedim ICU vai pen kumpi lam pan lamenin ngah sawm leng a hoih zaw tam ci ing.\n2. Zomi nektawm haksate kiang a tun kim theih ding lametna tawh antang ka neihsa teng ZYA te makaih Zomi Covid-19 Response Committee (Kawlpi & Yangon) te kiang na ap ta ing. Kumpite kiang pia leng i mipih gilkialte kiang tung lo ding ahih manin i mipihte kiang a tun hamtang ding ka deihna hi.\n3. Covid-19 ma pek a gilkial sa Zomite ihih manin mailamah zong gamsung gampua pang khawmin Zomi gilkialte anpuak nasep khat sem khawm leng hoih ding hi. Ken tua adingin kumsim antang ip 100 ta, kum sawm sung peuhmah hong pang ding hi ing. Biakna, gamdang omte, sumbawlte, company contractor te pang khawm ni.\n4. Covid-19 hangin ki-itna kikhualna hong khang zaw ahih manin natna hong pianna Sente kiangah lungdam koh phial ding a pha khat in ngaihsun ing.\n5. Maban lianpi khat nei lai hang, kiteelna hi. ZCD pen Zomite in phungvuh ding hi mah hi, cih ngaihsun ing. Ahih hangin i phawk ding thu khat ah Pi Suh Kyi in USDP ah kuang lui leh cing veve ding a, Galkapmangpipa Pu Min Aung Hlaing in NLD ah lui leh cing het lo ding hi. Mihoih, migina in kuang hong lui hamtang thei leh ut mahmah hang.\n6. Tuni-in nang leh kei mite’ thanemna a kawkkawkpa hi ding maw, ahih kei leh makaite tawh pang khawmin a lawhcing hi zaw ding? Topa Jesuh tak lam a pa bangin eima dinmun ding thuhoih teel ciat ni. Makaite in kei a thunei penpa hi ing, cih lam hi loin ei hong langpante nangawn a kai zo a tonpih zo makai hih ding hong sawm un. A kipai thei taktak kuamah om lo hi hang.\n7. Facebook panin makaipite leh i mipilte ko gawpgawp, zahpih bawl… cihte zang het kei ni. Tuni dinmun ah na gentheih hangin hoih tak na nuntak nak leh na tate khangah thupha sang lel ding hi teh. Tu a mihau leh ulian nahih leh zong hoih tak na nuntak kei leh na tu na ta khangah genthei kik ding hi teh. Na tu na tate khang adingin khaici hoih tuh in. Khaici hoih vawh khawm ni.\nMore: Tein 100 vai ~ Lian Tuang\n8. I mipilte, kumpi in ulian a hong ciaptehsakte eite in zong mipil mah ulian mah in mu siamin zahtak siam ni. I sumneite zong kamsiatna leh haksatna om kha ding hi, zahpih lua kei in. A kawk kawk leh a zahpih lam hi ken la, a domsang a panpih lam hi zaw in. Tua in na thupha kong hong honsak ding hi.\nNote: Hih thului pen Pu Thomas Khanno in ama facebook pan live tawh Zomite leh Covid-19 dongtuahna tawh kisai-in ama lunghihmawhna teng hong khahkhiatna pan kitomlak hi. Pu Khanno pen sumbawl mihau i neihte lakah Zomite dongtuah laitak hong kilang khia, mipihte a vei mahmah, mihingpihte tungah lainatna a nei mahmah khat ahi hi. Amah bangin sumbawl i mihaute, Pawlpi lian Pawlpi neute hong mawk om zo nawn lo ding uh a, hong diang khia ziahziah ding uh hi, cih i lamen hi. Zomi Daily Sawltak te\nPrevious: Canada Shooting: Police akineih Gunman in mi 18 kaplum: Reports\nNext: Zan ihmut theihloh hunte Pasian minthanna ding ~ Rev. Thang Van Lian\nChristian Hymn te’ tangthu: Zeisu’ Min Manpha Na La In\nUS gamsung khualzinna pawlkhat – 39\nTagah innpan kumpi inn ah: Philipp Roesler\nMalaysia, Limbang aom mawtawpei bawlna ah Crocodile khat ki hingmat\nKi sittel kik ni ~ Rev. Khai Khan Suan\nKa muhpak US Gamthu pawlkhat – 34


url: =US kumpi in maikumsung Refugee mi 110,000 laksawm ~ ZD :: ZOMI DAILY\nposted on 15 September 2016 at 3:58 pm Lomkholna: News, Refugee, Sawltak, World\nUS kumpi in hongtungding maikum *Fiscal Year sungin leitung muntuamtuam gamtuamtuam pan Refugee gambeel mi akigawm in 110,000 lakzawh nading in hanciamsawm uh cihthu Senior Obama Administration Official panin zanni Wednesday ni in genkhia uh cih Fox News pan kizasawn hi. Abeisa kumkhatsung in mi 85,000 bek lakding geelna anei uh hi a, tuatawh tehkak ciangin 30% bang akhanto uh ahihi. (azahthum hilo)\nHihbang in US kumpi in Refugee tampi alakbehsawmna uh ahang ahihleh Syria gam, Iraq gam leh Afghanistan gamsung te ah tualgal nasia mahmahlai ahih manin, tuate ahehpih manun US gamsung ah Refugee tampi alaksawmlai uh ahihi.\nHihzah alaksawm nangawn zong Right Groups pawlkhat in tawm salualai uhhi. Banghanghiam cihleh Europe gamsung bekbek ahzong abeisa kumkhatsung in Refugee mi 1 Million bang kibehlap cimawk uh a, tuatawh a etkak uhciang in tu a US kumpi laksawm 110,000 pen Right Groups te’n ahawmthawh uh ahihi.\nRefugee mi 110,000 lakding cihpen kha 12 sungin alakding uh hi a, tuapen maikhasung in akipanding hita hi.\n(*Theihding: US gam ii Fiscal Year pen October 01 nipan kipan a, September 30 ni ciangdong ahihi)\nAbeisa kumkhatsung ahih keileh kha 12 sung alak uhpen mi 85,000 hi a, tukha beileh Fiscal Year abeiding hita hi. Abeisa kum 3 sungbangzong US gamin kumkhat in Refugee alak uhpen mi 70,000 tabek ahihi.\nAbeisa kumsung in Syria Refugee pawlkhat in Europe gamsung ah buaina tuamtuam piangsakmawk uh ahih manin, hih Refugee te lakdingvai zong gamlian te patau veve uhhi. White House inzong hih Refugee Program pen gamsung a nawngkaisaklo ahihding leh National Security alinglawngsak ahihloh nading hanciamsawm mahmah uhhi.\nLamkhat leuleu ah US kumpi in maikumkhat sungin Refugee mi 110,000 bang alaksawm uhhang in Syria, Iraq leh Afghanistan gam te pan tualgal thuaklah in ataikhiate ahehpihman uh cimawk ahih manin Malaysia aom Refugee te hongbanzodiam cihkhat lunghimawhhuai leuleu hi. ZD Sawltak #zomidaily\nPrevious: Pakistan gamsung ah meileng ki phukha, mi 6 si, 150 val liam ~ ZD\nNext: Apple Company pupi Steve Job in asihkuan in a genkhiat kammalte\n2021 – 2025 kikal zongh Hluttaw pan Galkap 25% thukimloh in Thukhunpi kilaih zoloding


url: =Magic Lantern – V-Light Photography\nTimelapse: SuperMoon Rising, 23 June 2013, Greece\n14 August, 2013 5 July, 2016 V-Light Photography3 Comments\nTimelapse of the amazing supermoon, rising over the forest in Kriopigi, Greece, 23 June 2013.\nShot with: Canon 60D, Jupiter 135mm f/3,5 + Vivitar teleconverter x2 and Magic Lantern.\nSubscribe to my channel for more videos that will be uploaded in the following days 🙂\nPosted in VideosTagged 23 June 2013, Canon EOS 60D, Full Moon, Greece, Kriopigi, Magic Lantern, Photography, Super Moon, Supermoon, Time-lapse photography, Timelapse, V-Light


url: =Huong Khue bus tickets from Buon Ma Thuot - Dak Lak to Cam Ranh - Khanh Hoa | VeXeRe.com\nVietnam bus ticket > Bus ticket from Dak Lak to Khanh Hoa > Huong Khue Bus ticket from Buon Ma Thuot to Binh Ba Cam Ranh\nHuong Khue bus tickets from Buon Ma Thuot - Dak Lak to Binh Ba Cam Ranh - Khanh Hoa\nHương Khuê Bus service from Binh Ba Cam Ranh to Buon Ma Thuot\nAverage rating of bus service to Hương Khuê 4.7/ ratings\nHow to get from Buon Ma Thuot - Dak Lak to Cam Ranh - Khanh Hoa with Huong Khue bus.\nHuong Khue bus is evaluated as the medium sleeping bus on the route Buon Ma Thuot - Dak Lak - Cam Ranh - Khanh Hoa based on customer reviews at ranking 4.7/5. This bus company operates 1 schedules from Buon Ma Thuot - Dak Lak to Cam Ranh - Khanh Hoa.\nThe earliest Huong Khue bus from Buon Ma Thuot - Dak Lak to Cam Ranh - Khanh Hoa\nThe earliest Huong Khue bus to Buon Ma Thuot - Dak Lak to Cam Ranh - Khanh Hoa departing at 08:30 is Huong Khue bus lines. Huong Khue bus will leave in Buon Ma Thuot - Dak Lak at 08:30. The estimated arrival time after 5 hours at Cam Ranh - Khanh Hoa.\nThe latest Huong Khue bus from Buon Ma Thuot - Dak Lak to Cam Ranh - Khanh Hoa\nThe latest Huong Khue bus to Buon Ma Thuot - Dak Lak to Cam Ranh - Khanh Hoa departing at 08:30 is Huong Khue bus. Huong Khue bus will leave Buon Ma Thuot - Dak Lak at 08:30. The estimated arrival time after 5 hours at Cam Ranh - Khanh Hoa.\nBook bus tickets Tet 2023 from Buon Ma Thuot to Binh Ba Cam Ranh\nBus tickets Tet 2023 from Buon Ma Thuot to Binh Ba Cam Ranh has not been announced yet. VeXeRe.com There will be a notice to tell you about bus a ticket for Tet 2023 including ticket price, schedule, date and time of ticket sales of coaches traveling the route Buon Ma Thuot - Binh Ba Cam Ranh and Binh Ba Cam Ranh - Buon Ma Thuot as soon as information from companys.


url: =PARADISE KHAWL MUN NUAM KA VA PAI PAK NA (Sia Kam Hau) – FGA Tulsa\nPARADISE KHAWL MUN NUAM KA VA PAI PAK NA (Sia Kam Hau)\nKei pen 1975 kum June kha (15) ni, nitak nai 7:00 hun in Gupkhait na sang in Pasian tapa ka hih lam kitel in Pasian hong lampih na tawh in 1979 kum ciangin Khasiangtho baptize na ka ngah aa, kamtuam tawh Pasian hehpih na zong ka phat thei ta hi.\n1983 kum ciangin Pasian naseem ding in khensat in ka hih theih bangin Pasian nasem dingin hun kangah bang bang sem in ka kipan hi. 1985 Kum ciangin a hun bit in Pasian nasem aa, Pasian in zong thupha hong pia in hong lamlah nate sungah 1987 kum July kha (31) ni, nitak nai\n3:30 hun in Pasian in a Vantung mite hong sawlin Vantung gam hong muh sakna thu sanggam u leh nau te tungah Pasian hong sawl na leh Pasian deih na om bangin tetci ka pang hi. Hih tetci pan na thu a sim kha mi kheempeuh Pasian in thupha hong pia ta hen.\nTetti panh na-\nJeremiah 33:3 ” Kei nong sap leh kong dawngkik ding aa, na theih ngei nai loh a ki – iim cipthu lianpi te kong gen ding hi.”\nHih Laisiangtho kammal pen Pasian in Rhema hong piak kammal a hih man in hih tung tawn in Pasian in a thu sim te hong lak hi. Pasian pen a beisa tu laitak, mai lam hun, kheempeuh Ama khut sungah om aa, Pasian in a pat pan a tawp dong na a geel Pasian ahih man in a thu sim hong lak te hangin Pasian hehpih na ka phat hi. July kha (31) ni, nitak nai3:30 hun in Topa Vantung mite 2 in hong laa in Vantung khawl mun nuamah hong paipih uh hi.\nVantung ka tun’ ciangin a nop daan pen, mihing ii ngaihsut na in baan zo lo zah in nuam hi. Tua sungah a tung sa gupna ngah mite ahih zongin, Vantung mite ahih zongin, Pasian min phat ziah ziah in tua takah kei zong khat in ka va kihel hi. Tua laitak in, Vantung mi 2 in hong paipih khia in tha khat thu mah in Vanthak leh Leithak hong tun’ pih uh hi. Vanthak leh Leithak ka tun’ uh ciangin ka khua daak leh mipeuh mah khat zong ki mu lo-in, kuamah zong tung nai lo hi. Tua munah Vantung mite tawh kham lampi tawn in ka pai khawm uh hi. Kham lampi pen bangzah dongin siangtho hiam cih leh, ih liim khawng ki mu in, te ziahziah in Vantung mite tawh ka paikhawm laitak un, Vantung miten” Hua mun aa khuapi siangtho na mu hiam” cih-in hong dong hi. Kei zong ka et leh Jerusalem khuapi thak ka mu hi. Tuno vaang taan na a lim khawng ka mu aa, nop ci mah mah in hih ih leitung ngaihsut na tawh kigen khia khin thei lo hi. Tua mun pan in, hong paipih Vantung mite 2 in hong paipih khia aa, Hell khuk lam a zuan khaa te pai na lampi gei ah hong tu sak hi.Tua khaa te bang zah dongin hehpih huai hiam cih leh, kapkawm aa, hagawi sa in, a kisawn lah hi lo, a ki kaai lah hi lo,Hell khua lamah pai-in Hell ah kia ziah ziah uh hi. Tuate pen bangzah dongin heh pih huai hiam cih pen, mii ngaihsut na in baan zo lo hi. Leitungah ih iit mah mah ih nu pen, ei muh na ah mi gilo te’n hong matsak in khau tawh hong hencip sak in ei muh na ah hong bawlsia in, tem khawng tawh hong dawt gawp leh a thuak zo aa, khi tui luang lo aa, a om zo leitung ah khat zong om lo dingin ka um hi. Tua saang a zah tampi in Hell lam zuan te hehpih huai zaw hi. Tua munah mikim in mu thei hi leh, ei hong bawlsia pen te leh hong mudah pen te nangawn a hehpih lo ding kuamah om lo ding hi. Tua mun panin, Vantung mite 2 in hong pai khiat pih leu leu in, Vantung Paradise khawl mun nuam ah ka tung kik uh hi. Vantung gam ii om zia pen Pasian vaang a taang zei zai pi sungah misiangtho te ki om zih ziah hi. Vantung a ki silh puan tepen a taang zeezaa, a leng dialdial puante ki silhhi. A tua puan te pen va lawng leng, puan kilawng kha lo-in, pumpi ki lawng kha hi. Pumpi ki lawn khak hangin pumguak tang aa om ahih na kimu lo hi.Tua pen Eden huan aa,\nAdam leh Eve in mawhna a bawl ma aa, a silh uh puante hi dingin ka um hi. Vantung a ki silh puan pen tuuno puan hi. Praise the Lord.\nVantung aa a tung sa Gupna ngah mite khaa pumpi pen dah maai, heh maai, cih bang om lo-in maai tai thei mah mah uh hi. Vantung a pumpi pen a neu a lian om lo-in, mi kheempeuh kikim mang hi. Meel zong ki bang mai-in hoih thei mah mah hi. Tua laitak in Pasian in leitung hong en sak in, hih ih om na leitung ka et suk leh, neuno khat bek pha in vom milmel hi. Tua a vom milmel sung ah a taang lit let pawl khat om aa, ” Topa aw, hua a taang litlet te bang hiam ” ci a ka dot leh, ” Hua na muh a taang litlet te pen, Zeisu Khazih honpa leh gumpa a saang aa, Zeisu sisan hang aa, mawh mai na a ngah Pasian tate hi. ” hong ci hi. Tua ahih manin Pasian tate pen a man pha mahmah a hih lam ka phawk hi. Tua khit ciangin a taanglitlet pawl khat te ii lu tungah Aaksi taang omka mu hi. Topa aw, ” Hua aaksi taangte a bang cite hiam ” cih aa ka dot leh ” Keima a dingin bawlsiat na a thuak ka nasem mite a hi zongin, a khuk zang aa, kha mang thang ta ding thungen te ahi zongin, a neihsa te tawh ka gam aa ding na sem mite tungah aaksitaang om hi. ” hong ci hi. Tua laitak in Z.B.C Labu (218) sung aa ” Tawldam na inn sungah ka khan lawh ciangin na, ka lu tung aaksi taang a om diam” , tua la pen kakam pan\nhong ging khia hi. Ka sak khiat te, ka pumpi, a luang a lup na, lupna tung pan a la sa a hih ciang in, kakiim a om te pen, labu na leem khia in hong sak pih na hi tuak uh hi.\nTua ciangin ka et suk leu leu leh, pawl khat te vom milmel in om uh hi. Topa aw ” hua vom milmel te kua hiam” cih ka dot leh\n” Gup na ngah lo mite hi.” hong ci hi. Tua ciangin kei zong na sa lua kahih manin ” Topa aw, hua a vom milmel te aa ding zong Zeisu si khin ta a hih manin amau kiangah gupna thu gen dingin hong nungta sak in, hong khah kik in” ci-in thu ka ngen hi. Ka thunget na Pasian in hong dawng lo hi. Tua pan leitung ka et suk leuleu leh, gupna ngah sa te lak pan pawlkhat te a ih muu mang a om ka mu hi. Gupna ngah pawl khat te in, tawlnga lo in nasem in a om te zong ka mu hi. Gupna ngah a ih mu mite ka muh ciangin ka dah pih mah mah aa, tua laitak in Vantung mi khat in bang hong gen hiam cih leh, ” Gupna ngah a ih mu mite pen a ngah ding uh thaman dawi mang pa’n\nhazaa ahih manin, nasem sak lo-in khimmang hi.” cih hong gen hi. Tua ahih manin, gupna ngah aa naseem lo mite Vantung a tun’ ciangun a zawng pen mite hi cih ka phawk hi. Hih te khit ciangin Pasian in leitung hong en sak leu leu aa, hih ih om na leitung ka et leh zaang kuam pi khat ka mu hi.Tua zaang kuampi sungah mi tuul tampi tak dingzei zai in om uh hi. Topa aw, ” Hua a ding zeizai te kua a hiam ” ci aa ka dot leh, Pasian nasem hi ung a ci kheempeuh hi” hong ci hi. Topa aw, ” Leitung ah nang ma nasem te tampi tak om hi lo hiam”, ka cih leh, ” Ka nasem tam lo hi, bang hang hiam cih leh hua na muh miteng lakah, zah ah sawm li pen ka nasem ahih lam ka thei kha kei hi. Ka nasem aa kaciap teh pen za ah sawm guk bek om hi, sawmguk te lakah sawm li te in leitung thupha bek bek ngaihsun in kha mang thang vei nawn lo hi. Sawm nih bekin kha mang thang vei lai hi.” hong ci hi. Tua ahih manin Pasian nasem te aa ding thu naak nget sak mah mah ding kul hi. Pasian ciaptehloh sawm li pen gupna ngah lo aa, Pasian nasem teng hi.Tua a hih manin, amau Pasian nasem hi ing a cih hang Pasian in thei kha lo hi.Tua tak ciangin ken zong ” Topa aw, nang ma na sem dingin hong khah in ” ci-in a nih vei na thu ka ngen hi. Pasian in hong phal lo ahih manin ” Nang na pai kik sang in hi munah om suak le cin, nang aa ding in hoih zaw ding hi. nang ma om loh hang ka nasem te om hi, ka nasem te a kizat thei kei leh zong, van tung mite sawl ding hing, Vantung mite a kizat thei kei leh zong, suangte ka kiko sakding hi” hong ci hi .Kei zong ” Topa aw, Vantung mite sangin kei hong sawl\nzaw in, Vantung mi pen gupna ngah mite hi lo ahih teh Vantung mite saang, kei ki man zaw ning, Suangtum pen, ngaihsut na nei lo, hi mawk a hih teh suangtum sangin kei hongzangh zaw in” ci-in thu kangen aa, thunget ka ngah kei hi.\n” Na muh masak khua mialpi pen Topa Zeisu leitungah a pai ma in, Pasian muh na ah leitung pen mial cip hi. Tua khit teh tua na muh khuavak pen Topa Zeisu hong suah khit ciangin Pasian muh na ah Zeisu vangin leitung taang hi.” hong ci hi. ” Tua khit teh tua na muh ni taang pen Khasiangtho a kibuak ni a ki pan tu ni dong tua Khasiangtho ni pen pai pai-in mual ah a tum dek tak ni na muh bangin Khasiangtho ni zong a tum dektak hi ta hi. Hehpih na hun bei ding nai ta hi.” hong ci hi. Tua khit ciangin kei zong ” Topa aw, nangma nasem dingin hong pai kik sak in ” ci-in thum vei na thu kangen hi.\nTopa aw,. ” Kha mang thang khat beek nang kiang tun’ pih lo-in ka guak pai nuam kei hi. hun nai mah mah ta a hih leh na nasem dingin hong pai sak kik in” ka cih leh, ka thunget na ka ngah kei hi. Tua laitak in Vantung mite ka gei ah ding in, Pasian tawh ki mai ngat\nin ka om lai takin, ka leitung pumpi gei ah a om thu-um mite in, hih pen kamtuam bek bek tawh thungen leng hoih ding hi. ci-in Rhema\nngah uh ahih manin, ka pumpi tungah khut nga in kamtuam bek bek tawh thu hong ngen uh hi. Tua kamtuam tawh thunget na aw ging pen, Vantung dong ah hong ging to in, Pasian leh kei ki kal ah hong ging to to hi. Vantung mite’n thei lo, ken’ zong bang deih na haim thei lo hi ing. A mal ki thei lo-in a ging ka za hi.Vantung mite in thei lo-in liing lel uh hi. Hih kamtuam thunget na aw hong gin ciangin, Pasian in hong phal lo kim lai pen hong phal kikin, Vantung mite in hong puak kik in, ka pumpi sungah ka luut kik hi. Tua ciangin leitung ah a nungta kik ka hi hi. Tua ahih manin hih kamtuam pau mal pen, Pasian in thei in hih tung tawn in Pasian nasem ding in a nungta kik ka hi hi. Hih hun ( ka paikhiat leh ka tun’ kik kikal ) nai 4 sung bang sawt dingin ka um hi. Tua hun sung a Pasian ii hong lah pawlkhat kong gen nuam hi. Ni khat ni ciang gupna ngah mi te thaman saan ding tawh kisai, a lim daan zong hong lak hi. Bang ci bangin hong lak hiam cih leh, Kumpi Zeisu pen a vaangliat na tokhum tungah tu in Zeisu nung lamah Vantung mite ding zih ziah in om uh hi. Zeisu mai lamah gupna ngah mi kheempeuh tu zih ziah im om uh ka mu hi. Tua lai takin Kumpi Zeisu thaman pia dingin, a vaangliat na kumpi tokhum pan hong ding khia to hi. Hong din’khit ciang thaman saang ding pa amin tawh hong sam khia in, a sap mi pa hong pai in, kumpi Zeisu gei hong tun’ ciang, Zeisu vaangliat na phu zo lo a hih manin, Zeisu maiah hong tuuk suk in, Zeisu khe peek tungah a lu hong nga suk in lung dam lua a hih manin hong kap khia hi. A khitui te zong Zeisu khe tungah taak hi. Kumpi Zeisu in, ” Ka tapa aw kei ading in gen theih na haksat na, bawlsiat na thuak in na hun neih kheempeuh kei aa ding in zangh na hih manin\nnangah ding thaman in vaangliat na lu khu hi”, a cih khit phet in Pa Pasian kiangpan vaangliat na lukhuhong kikhak sawn in, Vantung mite khat khit khat hong ki khaak deuh deuh in, Kumpi Zeisu khut tungah hong tung ta hi. Zeisu in tua vaangliat na lukhu tawi-in, ka tapa aw, hih vaangliat na lukhu na khuk na dingin tu ma hun khat lai-in ling lukhu ka na khu hi. Na ngah ding thaman sang dingin, hong tho to-in, ci-in Zeisu in sam hi. Thaman sang ding pa pen Zeisu vaangliatna phu khia zo lo a hih manin bok cip hi. Zeisu in a ngah ding thaman pen a khut langah tawi-in, a khut lang khat tawh thaman sang ding pa kaai to hi. Thaman sang ding pa hong din khit ciangin Zeisu in a lu tungah vaangliat na lukhu hong khu sak hi. Tua lai takin Zeisu nung lamah a ding Vantung mi kheempeuh in a ging thei kheempeuh tum in, awng in, Pasian min phat in, thaman saang pa pahtawi ngeeingaai uh hi. Tua lai tak mah in Zeisu mai lamah a tu zih ziah gupna ngah mite zong, kuama sawl lo pi-in amau thu in kituak takin tha khatthu in hong ding to ngeei ngaai in, sisan manphatna la sa in, Hallelujah ci-in thaman saangpa pah tawi ngeeingaai uh hi. Hi bang daan aa thaman kipia pen,a saang lo taa dingin bang zah dong aa maimial uh hiam, bang zah dong aa zum uh hiam, cih pen ih mii ngaisut na in baan zo lo hi. A maute pen, a thaman ngah na dingin,\nleitung ah nung ta kik in gupna thu, taza haw nuam mah mah uh hi. Tua hi aa, Vantung pan in, gupna thu gen a, leitung ah kipai nuam pha mah mah ih cih ciangpen, ei, hi tak aa, a nung ta te in, ih gen mah mah ding hi, ci-in ka phawk hi. Hi bang aa hong musak Topa in min than na ngah ta hen…\nPasian in hong khah kik in ka nungta kik aa,ni thum sung pau zo lo, taang zo lo-in ka om hi.Tua hun sungah Pasian in bang hong lak hiam cihleh, mihingte bangmah a hih loh lamhong theisak hi.Bang ci bangin hong thei sak hiam cih leh, kei mah mah ka taang zo kei aa, pau nuam ta leng zong kammal khat pau khiat zawh na ding thaa ka nei kei hi.Bang zah dongin ngaihsun ka hiam cih leh, mikhat in hong hopih ciang Hawi cih aa kammal khat dawnding pen sum zathum bang tawh hong kiguai ding hi leh zong kiman ka sa kei lai hi. Tua lai takin, Pasian in bang hong gen hiam cih leh, Kam Hau aw, `” Na kam pau pau ngei te ngaihsun kik in, koi pan a ging hiam ” hong ci hi. ” Ken Topa thei keng ” ka cih leh, maan hi, aw ging mal pen kei maa hongpiak hi, hong ci hi. Ka lungsim tawng pan ka\nngaihsut ciangin, awging pen, koi ci bang aa hong kipan aa, ngaisun in ngaisut bang bang pau khia in, awging mal a om pen Pasian hong piak thupha hih na ka phawk aa, Pasian hepih na ka phat hi. Tua akipan in, la sa a hi zongin, thungen a hi zongin thu gen a hi zongin, a ging thei pen, angaih theipen aa Pasian phat ding ka lung ngulh mah mah pah hi.\nHih ni thum hong cin’ ni nitak lam nai 4 pawl dingin ka pumpi sung pan khat vei ka pai khia kikleuleu hi. Hih pen Pasian in misi te bang ci sih aa, haan aa kiphum te luangte bang ci om aa, piangthak te leh, piangthak lote ki lamdan na Pasian in hong lak nop man in hi bangin khat vei ka pumpi sung pan paikhia kik ka hi zaw hi. Hih hun sungah ka paikhiat daan pen, lamdang ka sak mah mah leh a sisa mi tampi tak te zong hi bang lian mah dingin ka um hi.Ka nuntak na pen, ka khe me dawn pan dam dam in hong bei in, ka diip ciang hong tungin, ka diip nuaisiah teng a si khin hi ta hi.Tua lai takin khe nei ka hih lam zong ka ki thei nawn kei hi. Tua khit ciangin ka khut me dawn pan kipan kikin ka banbul ciang hong tung-in ka khut teng si khin ta hi. Ka nuntak na pen ka diip leh ka lu kikal teng ah ka om aa, ka lu panin, ka nuntak na hong bei den den in, ka gawl ciang hong tung in, ka lu lamah kei ka om nawn kei hi. Lungtang gei tengah kei ka om aa, tua sungpan in mun khat hong ki hong khia bang khat in hong om aa, tua pan kapai khia hi. Kapai khiat khit phet lian in Vantung mite nih mah in hong dom to pah lian in, Van kim laiah hongtum’ pih uh aa, Van kimlai panin ka pumpi hong en suk sak uh hi. Tua laitak in ka pumpi pen, mite muh na ah misi luang bang hi ta hi. A hih hang kei pen, si het lo in a nungta sinsen mah in vankim lai pan in ka om na pumpi ka en suk hi. Ka et sukleh ka pumpi pen gina kasa het kei aa, ka pumpi sungah luut kik aa, ka om kik ding bang ka uut kei phial hi. Bang hang hiam cih leh, tu ma diak aa, Vantung Paradise khawlmun nuam aa ka khaa pumpi tawh kikhaai lua mahmah ahih man hi. Vantung aa ka pumpi pen hih leitung daan tawh ka seh ciang pii7 bang pha dingin ka um hi. Vantung ah mite pen kigol thei in, mel zong hoih thei mah mah in, a dah maai, kah maai cih bang om lo-in kimaai tai ziahziah hi. Tua munah a om ka pumpi pen leitungaa ka om na pumpi tawh kikhaai lua mahmah ahih manin, leitung ka nuntak kik ding bang ka uut nawnkei phial hi. Tua ka et suk lai takin ka pumpi geiah a tuu mite zong ka mu hi. Amau kap hiam, kap lo a hiam , dah hiam, dah lo hiam ka thei kei hi. Ka pumpi geiah om a hih lam ka mu hi.Tua lai tak in dawi mangpa satan in ka pumpi laak sawm in ka pumpi geiah om hi. Tua ka muh ciangin kei zong Zeisu Khazih min tawh kiheem in ci-in thu ka pia hi. A hih hang a man’ thu don lo hi. Satan aw, Mawsi luang na luut sawm bangin ka luang luut sawm ken. Mawsi hun leh tu hun pen kibang lo hi. Tuhun pen Zeisu min tawh na kisep hun hi aa, Khasiangtho vangliat na tawh a kikal suan hun hi, ka ci hi. Tua lai tak in Roman 8:26 sung a om bangin Khasiangtho in keima kam zangin, satan hong taai aa, tua lai tak lian mah in ka pumpi gei ah omthu-um mite in kamtuam tawh thu nangen uh aa, Khasiangtho taai\nna hangin satan ka pumpi kiang pan kiheem khia hi. Hallelujah.\nTua ciangin, Vantung mite in ka pumpi sungah hong kha kik in, tha khat thu in ka lup na pan ka tho khia pah aa, ka dam pah hi.Lupna tung pan kum khia in, tutphah tungah ka tuu aa, thu-um mi te in, ka lu tungah khut hong nga in Pasian hehpihna ka phat khawm ngeeingaai uh hi. Hih hun sungah Pasian in hong lak te pawl khat kong gen nuam hi. Pasian in bang teng hong lak hiam cih leh, Gupna ngah mite sih na hong lak hi. Gupna ngah mite a pumpi leh a khaa a kikhen lai takin a kiim aa mite dah in, kapin a om lai tak mahin a si ding mipa tung leh a gei a tuu mite tungah Vantung mi siangthote nih in, a nuntak na a bei ding ngak in a tungah kipei pei in na om uh hi. A nun takna hong paikhiat lian in Vantung mite in len in dom to pah in Vantung Paradise khawlmun nuam ah luut pih pah hi. Hih thu pen, thu-um mite in mu thei hi leh, gupna ngah mi khat a sih ding ciangin a kap kap sangin lungdam na pawi lianpi bawl zaw\ndingin ka um hi. Gupna ngah lo mite a kha leh a pumpi a kikhen ding laitak in dawi te nih in a ma tung teng ah hagawi in kipei pei in na ngak uh hi. A kha leh a pumpi a kikhen khit phet in dawi te nih in len pah in paipih pah ving veng aa, lei nuai ah lut pih in,Hell khuk pai na lampi ah va puak uh hi.\nTua khit ciangin, Vantung mite in haan ah hong paipih in, haanah mi kiphum te ii kilam dan na hong lak hi. Gupna ngah lo mite kiphum na haan pen ap kaai gawp in luisuah gawp hi. En leeng ih lung khawng hong ziing sak hi. Gupna ngah mite ki phuum na mun pen siangtho in en leng ih lung nuam mah mah hi. Ahih zongin Gupna ngah mite ki phum na pen khen nih in kikhen aa, leitung a nuntak sungin Pasian kammal bang aa nungta aa, mawh na bawl lo, a siangtho din munah a ding, mawh baanglo mite ki phuum na haan khuk tungah vantung mite nih in cing hi. Gupna ngah a, a nuntak sungin mawhna hong bawl aa, Pasian kammal bang a nungta lo, Pasian deih na bang a mang lo mite ki phuum na haan tungah dawi te’n uum ngeei ngaai in, diangziah ziah in, Pasian to na in nei uh hi. ” Na\nkheempeuh a piangsak a vanglian Pasian aw, hi taak aa na tapa pen ka mi dik hi ci aa, na ciapteh mipa a dikna koi ah om hiam, tua ni, tua hun in, tua munah a bawl mawh na tua takah a gen khiat kammal, a nuntak zia te ci-in pu laak in Pasian to na in nei uh hi.Ka tapa ka tanu pen midik hi, ci kheem cin’ a mawhna hi teng a om va le ” ci-in Pasian to ziah ziah uh hi. Tua thu ka muh ciangin ka thaa hawm in ka dah peuh mah hi. Tua lai takin Vantungmi in bang hong gen hiam cih leh, tua zahpi in dah ken, Kumpi Zeisu in vanglet na leh minthan na tawhmeei tung tuangin hong paiciang, dawi te ii ukcipmipa luang pen ama khaa tawh hong kigawm kik in haan khuk pan hong tho khe kik ding aa,sih na aw, na zawh na koi ah om hiam, sih na aw, na guu koiah om hiam, ci-in haan khuk leh a kiim aa om dawi te samsiat in aw lianpi tawh kiko in hong tho khiading hi. Tua ciangin dawi te’n bangmah cih thei nawn lo ding hi, hong ci hi.Tua ciang kei zonglungdam huai sii ka cih lehVantung mi-in tua zahin lah lungdam huai lo hi. bang hang hiam cih lehZeisu hong pai baih leh dawi ten’ Pasian a to na uh khawl baih ding, daai baih ding hi. Zeisu hong pai pak nai kei leh dawi tem’ hun sawtpi la in, Pasian to to lai ding hi, bang hang hiam cih leh, gupna ngah mi khat in mawhna a bawl ciangin dawi mangpa in nuam in Pasian dah hi. Gupna ngah mi khatin dik takin a nuntak leh Pasian nuam in, ki-aang tang sakin, dawi mangpa dah in mai mial hi. Tua khit ciangin mawhna a bawl mite, khaa te Vantung ah thaman kipiak laitak in a kuun cip dingmite hi, cih hong gen hi. Tua baanah mite thaman saang in a lungdam ziah ziah lai takin, mawhna a bawl den’ tua piangthak pa khaa pen khuadaak ngam lo-in kuun cip hi. A kuun na munah ama bawl mawhna pen a mit in mu a hih man in zum lua kisa in, a nung lam leh et leh zong a khua daak daak na mun kheempeuh, a et et na mun kheempeuh ah ama ii bawl mawhna kheenpeuh pen a mai ah kician takin `kilak siangahih manin na sa in kisiik peuh mah a om zong ka mu hi. Tua hi-in, Vantung mite pen nam tuamtuam a om zong ka mu hi. Pasian min a phat pawl khat om aa, a si mite khaa vantungah a puak zong pawlkhat om aa, a nungta lai mite a keem zong pawl khat om aa, gupna ngah mite luang a keem zong pawl khat om hi.Tua sungah Pasian in hong muhsak pawk khat gupna thu gen aa, khaa mang thang te a ding thungen aa, a neihsa te Pasian a ding a zang khia mite pen na sem a man lah mah mah bang in ki mu hi. Kha mang thang taa ding aa thu la ngen lo, a neihsa te Pasian aa ding a lah zangh lo, Gupna thu lah gen lo aa, a omte pen a ih mu bangin ki mu hi. Dawi mang pan’ thu-um mite ngah nang ha za a hih manin\nPasian tate a ih mut thei thei nang in khim hi.\nPasian in bang hong lak lai hiam cih leh, gim na lianpi tawh kisai hong musak hi. Tua pen Hell khuk tung te sang zong, hehpih huai ka sa zaw hi. Gimna lianpi ngah aa, bang zah ta in hehpih huai hiam cih leh mite in ” sih na aw, sih na aw, si nuam ing ” ci aa, awng ziah ziahuh aa, pawl khat te’n gil kial lua mahmah in, khua hong daakdaak in, a huan ding om ta nawn loh a hih ciangin, a nu in a taa, hong man phei in nah, a taa a gawng hong meek lum in, hong huan aa,a taa sa a ne hi. Tua khit ciangin, a taa in, a nu hong mudah mah mah in, a nu that nuam in hong delh aa, a nu lah lau mahmah in taaitaai aa, a hih hangin, sihna in taaisanh ta a hih ciang in, pha dekdek, saat ta leh saat kha lo, a nu lah lau mahmah in taai den keei hi. Tua khit te,Vantung pan in vasa lianpi hong leeng suk in, mite uh a muuk hong ne hi. Hong kuan suk leu leu in, a gil zang tuh khia hi. Van pan gialpi hong kia suk in, a mite kha lo in nah, a kiang\ndiak a hong tu in, a mite lau in diang keei uh hi. Sing lianpi te hong puuk suk in, a sing hiangte in a mite delh bang hi napi, a mite a hiang\nkawm teng ah, hong om lai in, lau lua mah mah uh hi. Tua teh kha te hong san ziah ziah in, Vaan a a om vangliat na te ki liing ziah\nziah in nah, aaksi te hong kia ziah ziah in, mite awng ziahziah, kap ziahziah uh hi.Tua lai tak in, gupna ngah mite pen Tuuno Mo-pawi ah, nuamtak in a om uh hi. Hih mite a ding pen Heel khuk sung sang in zong, gim huai zaw ding ka ngaihsun phial hi.\nSatan in, ka luang hong laak nop pen zong, a thukhat om ahih hun lam hong phawksak hi. khatvei Pasian in Gupna thu gen dingin\nmun khat a pai ding in hong sawl napi, misi vui dingin ka pai hi. Tua hang a hi hi. Leitung ih nuntaak sungah, na dang ih sep kheenpeuh te pen, Vantung ah na ki ciam teh lo-in, ih sep kawm a hih kei leh ih nasep na mun ah, mite gupna ngah theih na ding a, ih thugen te leh ih teci panh na neu neu te, Vantung ah, na ki naak tepteh mah mah hi. Ka lung kim mah mah khat ah, thu a ciamteh lai-at pa pen, mi maai na doi het lo-in, a maan lo peuh na ciamteh het lo hi.\nTua ahih manin Nu leh Pa U le nau te aw, hun ih ngah bangin Pasian aa dingin genkhaitna tawh a hi zongin, thunget na tawh a hi zongin, piak khiat na tawh a hi zongin, ih hih theih na bang ciat ah nasem khawm dingin Zeisu min tawh hong hanthawn ingh. Pasian in hih hong lamlah pen, khen thum in hong khen aa, a masa pen Vantung gam nop ci zia thu hong lak na hi aa, a nih na pen, mi-hing te bangmah hih lohna hong lak na hi. a thum na pen, mite a sih ciang, koi ci sih aa, misi te luang te koi ci om hiam cih Pasian in honglak a hih manin, Pasian hehpihna ka phat hi. Hih thu teng pen na um aa, na um kei zongin, mai lamah piang teei teei ding, Pasian in hong lak thu a na hi hi. Pasian in hih hong lak na pen Pasian na sem ding, a siangtho nuntakna ah nung ta ding, Pasian min thang sak dingin, hong deih ahih manin, hih bang teng hong lak hi. Ih nuntakna sungah Pasian deihna banga, ih nuntak thei na dingin Khasiangtho Pasian in thu-um mi khat ciat hong makaih hong lam lak ta hen. A men.\nKhazih sung ah,\nSia Kam Hau\nA NIH VEINA LAIBU HAWM KHIAT KIKNA THU\n1988 Kum May kha pawl in Sia Kam Hau ii ” PARADISE KHAWL MUN NUAM KA VA PAI PAK NA ” cih tetti pan na laibu neu laimai 20 a pha khat S.C.L.S ( Siyin Christian Litterature Society ) pan Dr Mang Cin Pau ( Dr. Mang Pui ) leh Siama Ciang Za Dim te ii hanciam na tawh a khat veina ki hawm khia thei hi. Tua khit a sawt lo-in Rev. Kham Za Pau ( late) in tua laibu mah kawllai tawh translate bawlin hong hawm khia kik a, mitampi in ki hamphat lawhpih ciat hi.\nPasian hong vaihawm sakna tawh Sia Kam Hau pen 2011 Kum April 6 pan May 18 ni dong Australia gam Khuapi lian teng leh\nPawlpi tuamtuam te ah Gupna thu tangko ding leh Pasian hoihna thu gen kawikawi ding in hong zin thei a, lecture hong piakna leh thu hilhna te ah Vantung gam nopcit na thu tampi hong gen zel a, mipi in Vantung gam thu tawh kisai abucingin simh theih ding lunggulh na a ki nei ciat laitak in Siama Ciang Za Dim in tu ma kum 20 val pek a, a bawl uh laibu na keem kha lai citciat hi. A laibu pen photo copy leh computer sung pan scan in hawm khiat ding a ki vai hawm hangin a laibu lui lua mah mah ta a hih manin ki cian taktak zo mel non lo hi. Tua a hih manin a original laibu sung bang lian in khen ( type) kik in online pan mi tampi te ii simh theih ding ki gel leuleu a, Sia Kam Hau kiang ah laibu hawm khiat kik ding phalna a ki nget ciangin lung dam tak in hong sang a, a laibu teng laimal gawm dan pan kipan a ma ii original bang lian in kei man ka na khen ( type ) kik a, ka zawh teh Yangon ah Dr Mang Pui kiang leh Melbourne ah Siamah Ciang Za Dim te kiang ah edit sak kik in, a mau edit na teng hong puak kik khit teh, Leitungbup mun tuamtuam gam tuamtuam a om Vantung gam nopna thu a lunggulh mi kheempeuh tung ah online pan a ki simh theih dingin hong hawm khia sawn kik hi ingh.\nHih Sia Kam Hau ii tetti pan na thu a simkha mimal khatsim tungah In Biak Topa Pasian in a ki cing Thupha hong pia kim ciat ta hen…Amen.\nA hawm khia kik\n5 June 2011 ( Sunday )\n← BANGHANG IN PASIAN IN IH LUNGSIM KI TAMZAN DING HONG PHAL HIAM.\nGensiatna-Rev Dr JM Paupu →


url: =Rakhine gam Buaina tungtang ah Al-Qeada Makai nih kiman - TUNGZANG NEWS\nRakhine gam Buaina tungtang ah Al-Qeada Makai nih kiman\nKawlgam, Rakhine State sung a om Muslim mivom (Rohingya) kicite' lamkaipi nih pen June 11,2012 (Monday) ni nitak 3: 00pm hunin Kawl kumpi thuneite in man uh cih kiza hi. Tua a mimat nihte pen abeisa nung sung teng akipan tuni ciang dong Rakhine State sungah thupiang ahi Muslim Rohingya minam te le Rakhine Buddish te' kikal buaina tungtang ah Mulsim lamte panpih in, a nung pan a holhtuah bek tham loin, leitung hiamgam nasem pawl Al-Qeada te tawh kizopna lai thupi tuamtuam tawh kiman cih kiza hi.\nTua makai nihte' lakah Dr.Thun Aung kici pa pen Rakhine State, Maungdaw Township,Tai-3 akicihna khua thubuaina tungtang ah thutheihpih mi / tettikhan van (Strong Evidences) kician mahmah hi a, UN zum zongah nasem nei khat ahi hi. Tua banah a tanu zong hih a pa kimatna le thubuaina hangin, Air Kanbawza vanleng zui-in, Sittwe pan Yangon khuapi alenkhiat sawm laitak alen madeuh zingsang tungin kiman cih kiza hi.\nTua nu akimat ma deuhin a ma kiang pan Al-Qaedate tawh akizopna le akikupna lai thupite (Documents) tawh kiman kha ahih manin, thu lamdang khatin kithang vangvang ci hi. Leitung ah a lipkhap huai hiamgam nasem pawl ahi Al-Qeada te Kawlgam sung nangawn ah kizoppih hong nei zihziah ta hih tuak ahih manin, kawlgam mipite ading alauhuai mahmah hun hong tungta hi cih kiza hi. Al-Qeadate pen leitung khempeuh ah kizel uh bek tham loin, thubul omlo pi-in mulkim huaisakna le cikzia hetlo a mi alomlom a that ziahziahte ahih manun, Muslim/ mivom namte omna kim i hawhna ciahna ah kidophuai ta cih kiza hi.\nTranslated; Kham Khan Suan (TS,Translator)


url: =David Zong A Laam Ve!\nDavid zong laam hi! Hong nawngkaisak kei un. Nong zahpih vial uh leh Michal in hamsiatna angah bangin na ngah kha ding uh hi, cih vive tawh i kidawng hi. Kam tungnun kituhin pawlkhatte in, David a guaktangin laam hi ven; David banga laam ding na hih uh leh na guaktangun laam un, ci-in dawngkik leklek thei uh hi. Hih David laamna tawh kisai ciinpi-in i nei a, kidalna leh kikapnapi khat-in zong i nei hi. Ahi zongin David a laamna thu Laisiangtho in hong bangci gen taktak hiam, cih a sim kitawm mahmah vetse hi.\nBang Hang David Lam Hiam?\nMoses hun lai-a kipan Pasian in a mi Israelte a ompihna pen Thukham Singkuang tawh lak hi. Hih Singkuang a omnana ah Pasian om a, Pasian tawh a kimuhnop uh ciangin hih Singkuang omna ah hong pai uh hi (Exo 40:34-38). Eli hun lai-in, khat vei, Israelte in gal hong lel uh hi. Pasian Singkuang tawh galkuan le hang zo ni, cih ngaihsutna tawh galphual ah Singkuang hong pua uh hi. Ahi zongin Pasian in a thukhenna-a gal a lelhsak ahih manin Singkuang a puak uh hangin gal zosak tuanlo hi. Tua bang teng tawh Singkuang pen galte khut sung tung hi.\nKhatvei Singkuang sung en kha uh ahih manin Pasian in mi 50,070 that ek hi. Tua ciangin Singkuang pua ngam nawnlo uh ahih manin Abinadab inn ah nusia uh hi. Tua tengah kum 20 sung nusiacip uh ahih manin Israelte lungleng mahmah uh a, Pasian phawk mahmah uh hi (1 Sam 6:19-7:2). Singkuang a om kei leh Pasian ompihna zong ngahlo uh!\nKum 20 khit ciangin David in a mite lakah a muan pen mi 30,000 telkhia a, Singkuang la dingin Abinadab inn ah hong kuan uh hi. Singkuang pua khia uh a, a paipih kawmun nuam lua mahmah uh ahih manin music tuamtuam tumin la sa kawm uh hi. Tua leh, Nacon buhcilna mun a tun uh ciangin Singkuang a pua bawngte kituk uh ahih manin Uzzah in Singkuang va len phei vat kha hi. Tua ciangin Pasian heh ahih manin tua lai munah Uzzah that pah hi. David in hih thupiang a muh ciangin Singkuang pua ngam nawnlo a, Obed-Edom inn ah nusia-in ciahsan phot hi (2 Sam 6:1-10).\nObed-Edom inn ah Singkuang kha 3 sung om pan hi napi Pasian in Obed-Edom leh a innkuanpihte, a neihsa khempeuh zong thupha pia hi. Tua thu a zak ciangin David hong kithawikik a, Singkuang puakhia-in David Khuapi ah lungdam tak-in lutpih hi. Singkuang puate in kalguk a suan simun bawngtal le bawngno go-in biakpiakna pia uh a (kal masa kal 6 a suanun biakpiakna pia, tua zawh pia nawnlo, aci zong om), David Khaupi ah hong lutpih uh hi. Tua ciangin David nuam lua mahmah ahih manin TOPA mai ah a tha neih khempeuh tawh laam hi (11-14). Tua hi-a, David pen Singkuang a tun ciangin nuam lua mahmah-a laam ahi hi. Banghang hiam cihleh Singkuang tungkik ta, cih pen Israelte aa dingin:- 1) Pasian in ompih kik ta, cihna hi-a, 2) Pasian ompihna bek hilo-in Pasian thupha zong kingah ta ding (Obed-Edom in Singkuang hangin thupha ngah), cihna ahi hi.\nDavid Bangci Laam Hiam?\nDavid laamna pen nihvei lian bek kimu thei hi – 2 Sam 6:14, 16 ah. Hih tenga ‘laam’ cih kammal pen hih mun tegel bek mahah kizang a, Laisiangtho sung koimah dangah kimu nawn lo hi. David pen a laam mawkmawk ciangbek hilo-a, laam le dian a thuah ahi hi. A tawndian zakzak-a laam hi a, a thaneih khempeuh tawh a laam ahi hi.\nDavid A Guaktang In Laam Maw?\nDavid pen a guaktanga laam hi peuhmah lo hi. 2 Sam 6:14 ah bangci hiam cihleh, David in saihadial siampipuan silh hi, ci hi. LST i et ciangin saihaldial siampipuan nam 3 om hi:- 1) siampite silh (1 Sam 2:18), 2) siampi lianpenpa’ silh (Exo 28:1-31), leh 3) siampite banga Pasian mai ah a siangtho na khatpeuh hih ding cianga a silh uh (2 Sam 6:14), cihte ahi hi. Tua hi-a, David in a kumpipuan suahkhia-in saihadial siampipuan a silh ahi hi.\nA guaktanga laam, cih kammal pen koi pana hong pai ahi hiam? Saul tanu Michal kam pan-a kiza ahi hi. Hih tengah Michal pen David zi, ci-in khatvei beek kisam lo hi. A min 4 vei sitset kimu a, Saul tanu Michal kici den hi (6:16, 20, 21, 23). Michal in David laam-a, dianga om a muh ciangin a lungsim sungah zahpih hi. Banghanga zahpih hiam cih leh (1) David in a kumpipuan silh lo-in siampipuan silh zaw hi (Michal muhna ah David pen kumpi khat banga om lo), (2) Kumpi to tak a thaneih zah tawh laam in diang, cih pen tua hun lai-in Israelte sungah ahi-a, mi namdang tuamtuamte lakah ahi zongin a om ngeilo thu khat ahi hi, (3) Michal in David pen ama pa Saul tawh tehkak thapai dan hi. A pa thupisa lua ahih manin David pen Saul banga a omloh ciangin a zahpih hi kha ding hi. A pa mah thupisa lua lai ahih manin Michal pen David zi,kici lo-in Saul tanu kici tanghtangh se hi. Tua banah David in zong Michal kiangah na pa’ tanga kumpi hong suaksak TOPA mai-a laam ka hi hi. Na pa tawh hong tehteh ken, a ci hi mai hi (6:21).\nTua hi in, David siampipuan silh-a a laam pen Michal muhna ah a guaktang-a laam zah phial-a a zumhuai ahi hi (kumpipuan thupi sa lua aih cianga kumpipuan a silh loh teh guaktanga om zahin zumhuai sa). David hong ciah ciangin lungdam lua mahmah sa-a hong ciah hi na pi, a innkuanpih teng zong thupha pia ding a cih hi napi, inn hong tun ciangin Michal in zahpih nuam lua hi ding hi ven, na dawntuah pah lian hi – Israel kumpipa a guaktanga laam, nasia tham ey ... va ci dep hi. Hih tenga ‘guaktang’ cih kammal pen ‘kihong,’ kituam lo’ cihna hi a, ‘guaktang’ cih pah tentan ding zong hi khin lo hi. Michal muhna ah David in kumpipuan a silh loh pen puansilh lo zah-a a mu hi lel hi (6:20-23). LST in David a guaktanga om hi, cilo hi. Michal in a zahpih luatna-a a cih hi lel hi. Kumpipuan a silh loh hang hi lel hi.\nDavid Laam, Ei zong I Laam Diam?\nDavid laam ahih ciangin ei zong laam ni, icih leh hih bang LST khiatzia pen a dahhuai penpen khat ahi hi. Hih bang LST khiatzia pen ei bek ih neih hi kha mai ding hi. LST khiatzia nam tuamtuam lakah hih ei LST khiatzia (David laam ahih manin ei zong laam ni) kihel khalo a, hun khatpeuh ciang hong kihel phial le zong LST siamte’ hel hilo ding hi. LST siamte in hih bangin LST khia ngeilo uh hi.\nNgaih sun pak leng – David laam ahih manin ei zong laam ni, icih leh David mi zi sut ahih manin en zong sut ni, ici thei diam? Noah in lenggah zu kham ahih manin en zong kham ni, ici thei diam? Samson in Khasiangtho a ngah ciangin hat mahmah hi, ei zong Khasiangtho i ngah ciangin hat mahmah ding hi hang, ici thei diam? Saul in Pasian thu a man loh ciangin Khasiangtho in taisan hi, ei zong Pasian thu i manloh simin hong taisan ding hi, ici thei diam (Kua in Khasiangtho nei zo mawk ding hiam?) Tangthu pen tangthu hi-a, thukham pen thukham hi. Theih lel ding thu om a, zuih ding thu om hi. Thuciam Lui le Thuciam Thak, Israel le Pawlpi, Judah ngeina le Thu-um mite tatzia ding, cihte i khen kei leh Tapidaw maan taktak i suak thei kei ding hi.\nLaam Ding Maw, Laam Lo Ding?\nI laam leh, David laam ahih manin ei zong i ut bangin laam ni, cih ding hilo hi. Miriam le numei khempeuh laam uh ahih manin ei zong laam ni, cih ding hilo hi (San Tuipi a kantan khit phet uh). Jephthah tanu laam ahih manin ei zong laam ni, cih ding zong hilo hi (galzo-a hong ciah laitak). Moses mual tung pan a kumsuk ciangin Israelte na laam ngeingai uh hi – ei zong laam ni, cih ding hilo hi (bawng milim kimkot-a laam uh). Ahi zongin laamna tawh TOPA phat un, ci ahih mana laam hi zaw ni (Ps 149:3; 150:4). LST buppi ah laamna tawh TOPA phat un, a cih pen hih mun nih bek ah kimu thei hi. Tua hi-a, laamna pen Pasian phatna leh lungdamlahna nam khat hi lel hi. Pasian phatna le lungdamlah na ding nam tampi om ahihna zong mangngilh kei ni. Laamna tawh a kikhami zaw hi tuanlo a, milim biakna ah zong kilaam ahihna mangngilh kei ni. A laamlote Khasiangtho ngah lo, cih bang zong hilo hi. Khasiangtho a ngah cianga laam, cih pen LST mun khat beek ah kimulo hi.\nThuciam Thak sungah laamna mun nih bekah kimu thei hi:- 1) Pawibawl-a laam: tapa taimang a tun ciangin laam uh (Luke 15:25), 2) Birthday-a laam: A laamnu pen Herodias tanu Salome hi-in Pasian theilo khat ahi hi. A laamna hangin bang piang hiam cihleh Tuiphumpa John in ngawng tawnlawh hi. Tua hi-a, Khasiangtho tawh a kidimte, Khasiangtho a kimakaihsakte, leh Khasiangtho gah a gahte ih hihnate i et ciangin laamna kimulo hi.\nI laam leh Topa mai-a laam hi ni. Phatna le lungdamkohna tawh a laam hi ni. Laamna hanga kikhami zaw tuan hilo a, thupha kingah tuam zong hilo hi (pumpi-a ding exercise i ngahna simloh). I laam kei leh a laamte zahpih kei ni. Pasian in mihingte hong bawlzia kibang lo hi. A gamlum diak, a dai diak, a kamtam diak, kamtawm diak, a nuamna a lakkhia diak, a lakkhia khollo – cih bangin i om hi. Kuakua hi ta le hang Topa sungah a tawntunga i lungdam ding bel hong kisawl ngiat ahi hi (Phil 4:4).\nAhi zongin pawlpi sungah i kalsuan zia ding hong kihilhna ah, Na khempeuh a kilawm a kituak in hih un, hong ci hi (1 Cor 14:40). A ‘kilawm a kituak’ cih ciangin ahi sitset, ahi dimdiam ding, cihna hi-a, hi zilzul gawp lo ding, cihna ahi hi. Pasian bia-a kikhawm ihih manin ‘nightclub’ tawh kilamdang hen! Pasian phat-a khat le khat kihanthawn ihih manin milim pasiante mai-a om khuankhuante tawh kilamdang hen! I theih sitset Pa a bia ihih manin theihloh pasiante bia-a om zilzulte tawh kilamdang hen! Thuciam Thak sungah pawlpi kalsuanzia dingte, kikhopna-a i sep i bawl dingte i et ciangin a diakdiakin thu 4 kimu thei hi: 1) Pasian thu gen/kihilh ding, 2) Thu ngen ding, 3) LST sim ding, leh 4) La sa ding. Hihte banah nekkhawm zong nek zelzel dingin hong hilh hi.\nBy: Dr. Lian Muan Kim, Ph D (President- Koinonia Baptist Seminary & Columnist of Tongsan Media Group)


url: =Kawlpi leh Zogam lampi te ki paikik theita ~ Tedim Post :: ZOMI DAILY\nposted on 31 October 2016 at 9:40 pm Lomkholna: News, Tedim, Zomi\nLAMPI KIPAI THEI TA | Tedim – October 31\nA beisa 28-29 ni Taingen leh Hiangzing kikal Aicik mincim hang a lampi kipai thei lo pen CE PWD te in tendenin hanciam takin nisim kisem toto a, tuni nitak lam nai 5 hun pawl ciangin kipai suak thei ta hi, cih thu Minister Pu Pau Lun tungtawnin kiza hi.\nHih pen Union High Way hi a, Lampi Special No. 7 te vaipuak lakna hi-in Chin State government in ki-en hi, ci-in Pu Pau Lun in gen hi. Nidang bang loin tuhun ciangin setpite amunmunah om ahih manin hi bang dan mincim haksat dongtuah hun ciangin kei mahmah tungah hi ta leh vaisai nasemte tungah zasak thei pahpah leng tampi nuamtuam ding hi, ci-in gen lai hi.\nKawlpi leh Chin State kizopna nuntakna guipi khat ahih banah India tawh kikawmna lam lian pen khat zong ahi hih Union High Way pen suahtaakna ngah akipan tuni ciang dong kum 70 dektak bang puah loh zun lohin om a, abeisa kum pan lampi nakpi-in kikeekbeh ahih manin mun khempeuh ah buantui, mincim leh nisat ciangin leivui tawh kidim tadih laitak ahi hi.\nBuantui leh leivui khu pen uliante in khangthak ngeina hong suahsak loh ding uh thupi ding hi, ci-in khangnote in gen uh hi. Taikua Khai Kam khuapi ah aletsuk lampi dang khat zong om ahih manin hoih tak puah ding hanciam huai hi, cih mipite sungah kinak gen mahmah hi. Vaisai mipi nasemte leh MP te in bang ciang hong tunpih uh diam, cih bel alunglut huai mahmah thu hi, cih kiza hi.\nPhoto Credit : Chin Chin´ Messenger\nPrevious: US kumpi kiteelna biakna mittawh etna (Hawm 2 na) ~ John T Hum\nNext: Namsia Vaina Thu ~ Mungpi Khupson


url: =Zo Ngeina leh Khantohna. Agelh - Pau Do Lian - Laibu Saal\nHome > Thuluui/Articles > Zo Ngeina leh Khantohna. Agelh - Pau Do Lian\nZo Ngeina leh Khantohna. Agelh - Pau Do Lian\nZo Ngeina leh Khantohna\nNgeina leh Khantohna pen akizom, akikhentheilo mihingte nuntakkhuasak na-ah athupi mahmah khat ahihi. Banks E. Pendleton, Sociology & Anthropology professor, Laibu, “Pau Cin Hau: A Case of Religious Innovations Among the Northern Chin” in Mualtungmi, Chin State a om te khuasakzia, 1960s kiimin ethnography hongbawl napan in amuhna pawlkhatte ei Zomi te-adingin theihhuai khat ahi hi. Hih alaibu [page] mai 53 na ah Burmese leh Shan mite’ ngeina [culture]tawh ka etkakciang Chin, Mualtungmite amauleh amau namdangte lakah [inferiority] lungneuzawk nanei hi’ ci hi. Tua agentehna ah Zomi [Chin]te pen amau ngeina hoihta leh hoihtakei leh ahoihzawtawh laihding haksasa uh hi. Tua lungsim khauh nahang mah in Buddhism biakna in tunitan phulet zolo hi ci hi. Clifford Geertz in, emic leh ettic azat term tawh enkak pakleng, in Ihmel hoihleh hoihloh ihtheih nopleh midangkhat in apualam pan in hong etcik uhpen eileh ei ihki-etsangin percentage atamzaw dikzaw hi.\nPu Pau Cin Hau biakna inzong Dawibiakna panin Pasian biakna tawh hong laih ahihman in tua biakna [movement] in Zomite ngeina ahoih lam ah sukha[effect] hi. Atom in tua akilamdangsak te in’ cinat, tuahsiat, suplehbai ciangin Ganhing tawh thoihna [sacrifice] nei ihihman in tua Dawithoih na-in ihneihsa tampi bei-in bangmah kilam danna omkhollo in supna lianpi hi. Gentehna in Pu Pau Cin Hau in alaihtelak ah misi luang ni 7, ni 9 leh akha bangakikhoih pen nithumtawh ciangtan a vuisak a, ngeina hoihmahmah khat hongsuak hi. Tonleh aih [Feast] ciangin sunleh zanin Zu kidawn a, ahizongin Pu Pau Cin Hau in Zu ciangtan[limited] in zangbek hi. Gentehna Cidamnang thungetna [curing ritual] bawlna ah Zu tawmkhat palik [Pau Cin Hau naseppihte] pia cihbangin Khua siansuahna, inn siansuahna cihte ah ciangtan in zang hi.\nJohn van Willigen, Applied Anthropology bu-ah ngeina khek nadingte pen kiim lehpam tawhkizui hiding a,goal, context leh interaction tawhkizui in kilaih hi ci hi. Hoih ihsak khempeuh mawklaih dinghi lo-in bang goalomhiam? Ka omna context [munleh mual] leh kiimleh pamtawh kisukkhakna [social interaction] te ah bangphat tuamna omhiam cihte etphot a tuaciangin laih huaite laihding cihna hi.\nZogam ah lokuan hun leh vaiciah hun’ naitawh kiciangtan lo a, nisuah leh nitum hunzui in vaiki hawm hi. Tua ahihman in biak kikhawpna leh pawituamtuam te ahzong naitawh hun ivai hawmciang naiman lianlian a azangzo lo Zomi te ihihi. Zomite zogam panin gamkhangto [USA]bang ihtunciang in ingeina hoihte kepcing dingleh ahoihlo tenutsiat ding pawlkhat om hi. Akhangto mite ukna nuai a om company te-a nasem vive ihi a, minute bangzah hiamkhat ziakai lecin ‘point’ kiciam teding a point tamsemsem leh nasepna pan hongkikhawlsak ding ahihlam thei na hihman in Zomite pen company nasepna ah ziakai ngeivetlo in hun manthei mahmah hi. Hihpen ngeina hoih ahihman in sumzon nabek azatding hilo in innsung leh biakpiakna te aa zatding ahoih mahmah ngeina ahi hi. INGO Kawlgam ah kasep lai in ka Piantit boss pan in State Coordination meeting paiding ciangin honggenzel khat in, “Min ei hongngak sangin en mingakleng hoihzaw” ci a meeting kipatma minute 5 in katung zel uh hi. Galkap te khatveivei ziakai thei lel e cilo in atawntung in minute 5 atawmpen katung masa den uh hi. Tua hi a, kei mahmah zong hun aziakai tawh nasepkhop haksa kasa ta hi.\nGamkhangto ah citizen bangngah keeita in Zogam a ihzat ngeinate, GTN: zudawn, ciimvak, nikten puansilh leh hunzatzia tetawh USA ah na ihvai hawm sawm leh mipha ngeilo ding hi hang. Banks E. Pendleton muhkhiatna ah Zomite pen pualam thute sindingleh zatpah dinga haksa asami nam hi ci hi. GTN: Zogam leh Kawlgam sung a-om Zomite anhuan zia leh innsung hah[cleanup] ziapen niam mahmah lai hi. Tua dan mah a, America te inn lamna sungah tengin Ngapik, Ngakeu khawng sathautawh ihkan pen a inn ngiat tuading aki design hilo ahihman in inn sung namsia mahmah hi. Inn pualam awngthawl mun ah huan ding ahi hi. Zomi ten’ biakinn building kinei zonai lo ahihman in mikangte biakinn kikawmzaw hi. Pawlpikhatte in Nipi sun 12-3pm kawmin 12pm kipatding himah leh 1pm ciang kipanthei pan uh a, amau nunga kikhawmding American te tawh hunkitukalh zel hi.\nZomi te tanglai pekpan in ih social status pen samat gal-aih leh tonleh aihtawh kidem te ihihman in tua ii concept Zomi leitung muntuamtuam tungten neilai kasa hi. GTN: USA sung a-om Zomi kipawlna tuamtuam te in ihzat mahmah ngeina khatpen “Khawmpi” hi a, numei naupangci lo-in kizin dongeingai hi hang hihpen ih Zo culture khat ahihman in thupi leh etlawm mahmah hi. Ahizongin haksa mahmah in ka um hi. Gamkhangto ten’ ahihleh, “Mipi Khawmpi” cihbang zang lozaw uh a, pawlpi aitang in agen/ahawmsawn theiding te paisak in hongtun kikciang mipi pai ah presentation khatneisak in hunpha tuam, sumbei phatuam, tawldam tuam in hamphat nakibang lel hi. Pawi hoihlo cihna hilo a, [stereotype] ahihdan laih ding cih hizaw hi. Zogam ah Khawkkhawmpi danin USA ah ihneihciang Hotel ah giahkul a, inn ah Zomite tampipi agiahhang a room tawhkituak lopen policy inphal lozel ahihcianga asimtham a hihpian kul hi. America Khawmpi etteh huai kasak pawlkhat te, key person tebek sam uh a, tua key person [tang’mi] in ama omna mun atun kikciang mitampi tungah nahilh sawn in, ei Zomi te danin pastoral conference leh concert khawngthuah hetlo uh a, concert atuam in, pastoral conference atuam in zang uh hi. Zogam a sivuai ihcih [khawmpi] danin America gam ah ihihciang in nuam mahmah taleh effective pen tawmka samahmah hi. Hihte pawl ahzong a quantity [atam] sangin a quality[ahoihna] standard sangsak in zangzo hileng khantohna omzaw tam kaci hi. Ahangpen ei khangtonai lote muhna ah, khantohna pen atamna [quantity] sakha hihang, tawmsak mahmah in quality sangpipi tawh asemte na muibun zaw gige uh hi.\nHih laipen tawm mahmah ahihman in khatkhitkhat teltak gencian na omlo a, a concept ngahtheih nading cih a kagelh pak ahi hi. Banghang a concept bekgelh kahiam cihleh Australia gamkee, Papua New Guinea te gambang hileh amaukiang ah ihkhuasak ciangbek in angeina te uh kithei/mu panding a, tua ahih man in detailed in kigelhthei kasa kei hi. Zogam aa zu dawndawn taleh homeless liang kitamlo a ahangpen ei Zogam social structure ih etciang mikhat lokhawh, mikhat sawmzon leh naseptawh akivak te ihih man in tuazah in kilangh lo hi. Zogam a zudawn bangin USA ah GTN adawn tepen homeless [innbei lobei] in ompah lian hi ahangpen zudawn sa in mawtaw kihawlsak lo, nakisemsak lo Gam ahihman in a social security ah ciaptehna ompah lailai in nasemtheilo uh a, zudawn/kham2 khatpen azi leh atate tawhzong kumpi in omkhawmsak lo hi. Boston ah kasangkah lai in Kawlte pasalkhat leh Karen numei kiteng uh a, Kawlpa in zudawn den ahihman in azi leh atatawh omkhuan pia lo in muntuam ah omsak uh hi.\nIh gennop bulpi ahihleh ih omna gamleh munzil in zatdingte zatpah theih leh Zongeina hoihlo te zat loh a, goal, context, environment te ihet kei a leh American tebangin khantohna muzopak loding hi hang. GTN in Pasian in American kumpi ciangtuntheih nang opportunity hongpia mah leh ih mindset te context tawhkizui ih laihkul dinga, ihpilna khuakin aban phialzongin ngeina leh khantohna ileek kimsak kei leh khantoh nading lampi toi kasa mahmah hi.\ndate: Tue, Aug 23, 2016 at 8:43 PM\nsubject: ZoNgeina leh Khantoh na [ article tomkhat hongkhak ing]\nItem Reviewed: Zo Ngeina leh Khantohna. Agelh - Pau Do Lian Description: Rating: 5 Reviewed By: Cinpu Zomi


url: =MIGINA. Agelh – GSPau - Laibu Saal\nHome > Thuluui/Articles > MIGINA. Agelh – GSPau\nMIGINA. Agelh – GSPau\nGreek mipilpa Socrates kammal a mangmawh khat in "Nang leh nang kitheitel in" (Know thyseft)” cih ahi hi. Amah leh amah a kitheitel mite kiphasak ngam ngeilo uh a, kampau, gamtat luheek kidawm mahmah uh hi. Midangte hawmthawh ngeilo uh a, amau leh amau kihawmthawh zaw uh hi. Tua hang mahin migina suak uh hi.\n1948 kumin Israelte gam khatin hong din’ uh teh gamphutpa David Ben Gurion (18861973) in Israel President dingin mipilpa Albert Einstein (1879-1955) na hopih hi. Albert Einstein in,”Pasian in kei, gam makai dingin hong seh kei’,” ci-in na nial hi. Hun khat lai-in Dr.Billy Gram zong Lai Siangtho sang lianpi khat in amau sangah siapi a seem dingin na hopih ngei hi. Dr.Billy Graham in, "Pasian in kei, hih mun-a dingin sathau hong nilh hi kei,” ci-in na nial pah sitset hi.\nMiginate in maban kician zong nei uh a, manlah mahmah den uh hi. Maban kician a neih man mahun migina a suak uh zong ahi hi. Uuk kician leh vei kician nei uh a, mailam ading geelna kician zong nei lai uh hi. Pasian in amau' tungah bang talent pia cih zong tel uh a, tua mah zangkhia den uh hi. Midangte eng niloh se lo uh hi.\nLaigelh Sia GSPau in Zomi eLibrary/Laibusaal ading in phalna ahong piak ahi hi.\nItem Reviewed: MIGINA. Agelh – GSPau Description: Rating: 5 Reviewed By: Cinpu Zomi